
הכנסת העשרים
מושב שני
<פרוטוקול מס' 265>
מישיבת ועדת הכספים
יום שני, כ"ט בשבט התשע"ו (08 בפברואר 2016), שעה 13:00
<סדר היום:>
<התנהלות רשות החברות בנושא מינוי דירקטורים בחברות ממשלתיות, הצעתה של ח"כ אורלי לוי-אבקסיס>
נכחו:

<חברי הוועדה:> 
משה גפני – היו"ר
איתן ברושי

יוסף ג'בארין

זהבה גלאון

יצחק וקנין

מכלוף מיקי זוהר

מנואל טרכטנברג

מיקי לוי

אורלי לוי אבקסיס

רחל עזריה

רועי פולקמן

מיקי רוזנטל

חברי הכנסת:

דוד אמסלם
חיים ילין

<מוזמנים:> 
	פיאד טמיש
	–
	עוזר ראשי, ייעוץ וחקיקה, משרד המשפטים

	מירה מינס
	–
	מנהלת יחידת הדירקטורים, רשות החברות הממשלתיות

	אילן פלטו
	–
	מנכ"ל, איגוד החברות הציבוריות

	דלית זמיר
	–
	יועצת משפטית, רשות החברות הממשלתיות

	ספיר נעמי מועלם
	–
	רפרנטית, רשות החברות הממשלתיות

	ניואר אבו עיטה
	–
	עו"ד, רשות החברות הממשלתיות

	חיים זהבי
	–
	מנהל המחלקה לדירקטורים מקרב העובדים, ההסתדרות החדשה

	חיים דהן
	–
	מועמד לדירקטור תעשיה אוירית, ההסתדרות החדשה

	הלל קין
	–
	מועמד לדירקטור תעשיה אוירית, ההסתדרות החדשה

	שי לוי
	–
	מועמד לדירקטוריון נתיבי ישראל, ההסתדרות החדשה

	יעקב בר
	–
	יו"ר ועד עובדי מדרשת שדה בוקר, ההסתדרות החדשה

	יוסי מרציאנו
	–
	סגן יושב-ראש ההסתדרות, ההסתדרות החדשה


לרשימת השדלנים שנכחו בדיון – ראו בקישור זה.
<ייעוץ משפטי:>
שגית אפיק
<מנהלת הוועדה:>
טמיר כהן
<רישום פרלמנטרי:>
אסתר מימון
<התנהלות רשות החברות בנושא מינוי דירקטורים בחברות ממשלתיות, הצעתה של ח"כ אורלי לוי-אבקסיס>
<היו"ר משה גפני:>
הסעיף הבא בסדר-היום: התנהלות רשות החברות בנושא מינוי דירקטורים בחברות ממשלתיות, הצעתה של חברת הכנסת אורלי לוי-אבקסיס. בבקשה.
<אורלי לוי אבקסיס (ישראל ביתנו):>
תודה רבה לך.  אדוני היושב-ראש, לא בכדי יש נוכחות גדולה כזאת של חברי כנסת.

<היו"ר משה גפני:>
אפשר שיהיה שקט ואנשים ישבו? חברת הכנסת אורלי לוי, בבקשה.

<אורלי לוי אבקסיס (ישראל ביתנו):>
תודה רבה לך, אדוני היושב-ראש, אני חושבת שמה שקורה, והיום זו הוכחה – היא הנותנת – אנחנו יושבים כאן, דנים בנושא רשות החברות, ומי נפקד? 

<היו"ר משה גפני:>
חכי דקה.

<אורלי לוי אבקסיס (ישראל ביתנו):>
אני שואלת איפה אורי יוגב. אני מקווה שבדקה הזאת הוא יגיע.

<היו"ר משה גפני:>
אני רואה שאת מתגעגעת אליו... אני מאפשר להם דקה להתארגן. בבקשה.
<אורלי לוי אבקסיס (ישראל ביתנו):>
אדוני יושב-ראש הוועדה, אני באמת מודה לך שהסכמת וקיבלת את פנייתי אליך, שהיתה פנייה בעקבות הדיון שהתרחש פה לפני מספר חודשים. דרשת והובטח לך על-ידי מנהל רשות החברות, מר אורי יוגב, שיועבר אלינו בצורה מסודרת התפלגות של נבחרת הדירקטורים, של האופי של הדירקטורים. 

בבדיקה אחת לכמה זמן מול ראשי הוועדה, מול היועצת המשפטית ומול מנהל הוועדה, מסתבר שאותה תביעה שלך מאורי יוגב, לא רק שלא קוימה, שזה מבזה, היום אנחנו רואים אולי צעד קדימה, שהוא אפילו לא נוכח פה.
אנחנו יכולים להתחיל ולדבר מה היתה המהות ומה היה הרציונל של החוק לגבי אותה נבחרת של דירקטורים, הלכה למעשה אפשר לומר שהניתוח הצליח, החולה מת.

אנחנו עדים היום לכך שאותה נבחרת הפכה להיות נבחרת – אני נזהרת בלשוני – אליטיסטית לחלוטין. אתה מגלה שכמעט כמו היצירות של אנדי וורהול זה כמעט שכפול של אותו אחד, כמו הסדרה "החברים של נאור", זה הפך להיות "החברים של אורי". 

רצינו למנוע את השימוש של פוליטיקאים כדי להכניס את החברים שלהם או לדאוג לאיזה סידור עבודה למקורבים לשרים או לנבחרי ציבור, ויצרנו מנגנון שכל כולו הפך להיות ג'ובים לחברים של ראש רשות החברות.

אנחנו דנים תוך כדי תנועה, ותאמין לי, אני מקבלת כמעט בכל בוקר עוד דוגמאות הזויות על אנשים שהצעידו כוחות שלמים שהופקדו על חיים של אנשים במלחמות ישראל, מפקדי אוגדות שניהלו בפועל מערכות שלמות, שמודרים. אנחנו מקבלים רשימה של דרוזים שהיו בכוחות הביטחון, שיש להם תארים מהאוניברסיטאות הכי מקובלות פה בארץ ונדחים.
אני אתן לך דוגמה נוספת, רק השבוע כתב יהודה שרוני, אחד הכתבים הכלכליים, שעשה מבחן לאותה נבחרת והגיש את המועמדות שלו. יש לו כל-כך הרבה שנים והבנה במה שקורה במשק הישראלי במדינת ישראל, ירידה באמת לפרטים הכי קטנים, והוא לא כשיר להתקבל לנבחרת הדירקטורים.

ד"ר איציק ספורטה – חבר'ה, הוא ראש תחום באוניברסיטה בתל-אביב. יש לו דוקטורט בנושא. הוא כתב ספרים, מאמרים, דיבר על פערים במגזר הפיננסי שלנו פה במדינת ישראל, גם הוא עשה תרגיל כזה וגם הוא נדחה.

לימור לבנת - - -
<יצחק וקנין (ש"ס):>
מה את רוצה להגיד, שזה מועדון חברים?

<היו"ר משה גפני:>
היא אמרה. היא אמרה.

<אורלי לוי אבקסיס (ישראל ביתנו):>
זה מועדון חברים סגור. איציק, לא אני ולא אתה ולא דומים לנו יכולים להיכנס לנבחרת הזאת.
<היו"ר משה גפני:>
למה?

<אורלי לוי אבקסיס (ישראל ביתנו):>
אתה רוצה שאני אומר יותר מכך?

<היו"ר משה גפני:>
כן. למה את ווקנין לא?

<אורלי לוי אבקסיס (ישראל ביתנו):>
כי אנחנו לא דומים לחברים של אורי יוגב, לא באנו מאותה אג'נדה ולא באנו מאותה קסטה. הנה, אמרתי את זה. 

יותר מכך, שרה שכיהנה בממשלות ישראל, שנשאה תפקידים וישבה על הקופה הציבורית - - -
<היו"ר משה גפני:>
אני יכול להיות שם?

<מיקי לוי (יש עתיד):>
לא למדת ליבה.
<היו"ר משה גפני:>
בדיוק.

<אורלי לוי אבקסיס (ישראל ביתנו):>
אני מדברת על השרה לימור לבנת – היא לא ראויה לשבת בנבחרת הדירקטורים, אבל אנשים שכשלו בעסקת "סימנס", כאשר היו יושבי-ראש, ועדת הביקורת של חברת החשמל, ולא ידעו לזהות ולא עצרו את המחטף – אנחנו מדברים על משהו שכבר הגיע לכדי ערכאה משפטית – ידוע שניתן שם שוחד. אותו אחד, לא רק שהוא לא הועף, הוא הועבר ומונה להיות יושב-ראש עמידר. האם זה תקין? יותר מכך, אותו אחד היום הופך להיות יושב-ראש נבחרת הדירקטורים, יושב-ראש הדירקטוריון של "איילון אחזקות". מצד אחד, הוא יושב-ראש עמידר, מצד שני הוא יושב-ראש איילון אחזקות. איילון אחזקות, רק שתדעו לכם, מחזיקה במספר מתחמי דיור שעמידר שוכרת ממנה ב-150 מיליון שקל בשנה מתחמי דיור. זה נראה לכם לא בניגוד עניינים?

אורי יוגב, לא רק שהוא ממנה את החברים שלו, הוא שומר עליהם גם כאשר נדבק בהם כתם שיהיה קשה להסירו. אותו אחד, הוא קורא לעצמו 'ד"ר לקס', כאשר היום בודקים ורואים שמי שעזר לו להשיג את הדוקטורט שלו נמצא היום אחרי סורג ובריח במעצר בחקירות על זיוף של תארים של דוקטור. ומה קורה? הוא מקודם. 
ההפרטה הבלתי נסבלת שקורית היום במדינת ישראל היא מעשה ידיו של אורי יוגב. 

מבקר המדינה נותן את דעתו על מה שקורה בהפרטה של תע"ש, מבקש לעצור – יש שם מכרז תפור או חשש למכרז תפור – ואנחנו מגלים שהוא מרכז את הדירקטורים שלו ומכריז, למרות הביקורת, גם של השרים הממונים וגם של מבקר המדינה, שהוא ממשיך בהפרטה בריצת אמוק. 
חבר'ה, יצרנו מפלצת שאי-אפשר לטפל בה.

<מכלוף מיקי זוהר (הליכוד):>
אפשר, בטח שאפשר.

<אורלי לוי אבקסיס (ישראל ביתנו):>
הוא לא מגיע. השאלה איך.

<מכלוף מיקי זוהר (הליכוד):>
בואו נגבש החלטה כולנו - -

<אורלי לוי אבקסיס (ישראל ביתנו):>
להוציא ועדה אחרת.

<מכלוף מיקי זוהר (הליכוד):>
- - שהוא פשוט צריך לסיים את תפקידו.

<מיקי לוי (יש עתיד):>
זה לא בסמכות הוועדה.

<מכלוף מיקי זוהר (הליכוד):>
נמליץ לשר להחליף אותו.
<אורלי לוי אבקסיס (ישראל ביתנו):>
יש פה היפוך יוצרות. מי שלא נבחר ציבור מנהל פה את רשות החברות כאילו זה החשבון האישי שלו. שמעתי משהו שאני אומרת בזהירות: בואו נבדוק כמה חברי דירקטוריון יצאו מבנק מאוד מסוים, ששם מתנהלים החובות של איש מאוד מסוים. אני זורקת את זה, ונגלה שיש שם שמונה דירקטורים שהגיעו מאותו גוף שאמור לכסות שם חובות של מישהו. אני נזהרת.
<היו"ר משה גפני:>
אורלי. אורלי, תסיימי.

<אורלי לוי אבקסיס (ישראל ביתנו):>
אדוני היושב-ראש, מה שקרה פה היום שהפקידים הפכו להיות יותר מראש ממשלה במדינת ישראל. ואני מדברת על פקיד ספציפי. ראש ממשלה אפשר להחליף בבחירות, הבן-אדם הזה חסין. הבן-אדם הזה חסין ולכן הוא לא נותן דין וחשבון, קל וחומר לוועדה הכי חשובה בכנסת, לוועדת הכספים.

<מכלוף מיקי זוהר (הליכוד):>
הוא לא רואה את ועדת הכספים, הוא לא שם על ועדת הכספים.
<אורלי לוי אבקסיס (ישראל ביתנו):>
זימנתם אותו, הוא לא הגיע. ביקשתם ממנו להביא את החומרים, הוא התחייב פה בוועדה – נוציא את הפרוטוקול – ולא העביר את החומרים. 

הסיכוי של אנשים שדומים לי ודומים לך, מיקי, ודומים לך, דוד אמסלם, ודומים לך, איציק וקנין – הסיכויים שלהם להגיע לנקודה ולהיות חלק מאותה חברה בישראל - - -
<מכלוף מיקי זוהר (הליכוד):>
אגב, גם כשהם דומים לגפני, אין להם סיכוי.
<אורלי לוי אבקסיס (ישראל ביתנו):>
הם מודרים. גם החברים שלך, גפני. נכון.

<מכלוף מיקי זוהר (הליכוד):>
גם כשהם דומים לך אין להם סיכוי.

<אורלי לוי אבקסיס (ישראל ביתנו):>
נכון, אבל אנחנו צריכים לזכור שלא די בכך - - -

<היו"ר משה גפני:>
אורלי, אני רוצה שאחרים גם ידברו.

<אורלי לוי אבקסיס (ישראל ביתנו):>
כן, כן. שני נושאים נוספים קטנים. עיכוב מינוי דירקטורים מקרב העובדים. יש חוק בנושא הזה. העובדים מכירים הכי טוב את החברה. אז לא אומרים: אנחנו עכשיו הצבענו על שניהם ותיקחו אותם. הם נותנים איזה פול, הם נותנים אופציות. העובדים בחרו את הנציגים שלהם וזה לא מקודם.
במכתב שהגיע "יצוין כי בהתאם להוראות החוק העובדים מגבשים בדרך של בחירות רשימה של עד שישה מועמדים מטעמם לכהונת דירקטורים, וכאשר השרים ממונים על החברה הממשלתית הרלוונטית, הם יכולים לבחור מאותו פול".

הם אומרים שם: "עיקר העיכובים נעשים מאז כניסתו של מר אורי יוגב כמנהל רשות החברות הממשלתיות - -

<היו"ר משה גפני:>
הם פה - - -

<אורלי לוי אבקסיס (ישראל ביתנו):>
- - ועל אף שלרשות צריך להיות עניין בתפקוד." 500 דירקטורים חסרים היום בחברות הממשלתיות. אלה 500 שאמורים לייצג את פני החברה הישראלית על כל גווניה. זה פסיפס אחד גדול.

שוב אני אומרת, זה כמו שכפול של אותו אחד.

<היו"ר משה גפני:>
אמרת, אמרת את זה כבר שלוש פעמים - - -

<אורלי לוי אבקסיס (ישראל ביתנו):>
זה מה שקורה היום ברשות החברות ובפרזות. מה שקרה שם שהיתה החלטת ממשלה, השרים הרלוונטיים החליטו שהכסף שם מיועד לקנייה של דיור ציבורי. מי מעכב את זה?

<היו"ר משה גפני:>
אורלי, אורלי, אי-אפשר. אורלי, גם אחרים רוצים לדבר.

<אורלי לוי אבקסיס (ישראל ביתנו):>
משפט אחרון.

<היו"ר משה גפני:>
בבקשה.

<אורלי לוי אבקסיס (ישראל ביתנו):>
רשות החברות הממשלתיות עושה כמיטב יכולתה לעכב את ההליך ולמסמס אותו ולא קובעת ישיבה של דירקטוריון פרזות להחלטה על רכישות דירות. מי עומד מאחורי זה? אותו אורי יוגב, שכל כולו לא רק להפריט את כל מה שזז במדינה, רוצה להפריט את הדיור הציבורי ולהפריט את המדינה מהמחויבות שלה לאוכלוסייה החלשה ביותר. צריך לשים לזה סוף.

<היו"ר משה גפני:>
תודה רבה. זהבה גלאון.

<זהבה גלאון (מרצ):>
תודה רבה, אדוני היושב-ראש, תודה לחברת הכנסת אורלי לוי אבקסיס. אדוני היושב-ראש, אני רוצה להתייחס לכמה סוגיות שמועלות כאן ולהתחיל מהסוף של הדברים של חברת הכנסת אורלי לוי אבקסיס.
יושבים כאן חברי, סגן יושב-ראש ההסתדרות, יוסי מרציאנו, וחיים זהבי, מנהל המחלקה לשיתוף עובדים בהסתדרות, עובר כאן דף ביניכם, אני מציעה שתסתכלו עליו. אני רוצה להצביע על בעיה מאוד-מאוד חמורה. לא יכול להיות שיש חוק במדינת ישראל, חוק שנחקק בשנת 1975, אני מדברת על הדברים האחרונים, חוק שמחייב כל חברה ממשלתית שמעסיקה יותר מ-100 עובדים, שיתאפשר לה ייצוג של שני עובדים בדירקטוריון החברה, והחוק הזה אינו מיושם, אדוני, והחוק הזה אינו מיושם כמעט שנתיים אחרי שהשרים אישרו אותו, הוא נתקע ברשות החברות הממשלתיות בגלל העובדה שראש הרשות, אורי יוגב, מתנגד לעצם הרעיון שיהיו עובדים - - -
<אורלי לוי אבקסיס (ישראל ביתנו):>
הוא לא מכיר עובדים, עובדי ייצור.
<קריאה:>
- - -

<היו"ר משה גפני:>
רבותי, תאפשרו לה, היא יודעת לבטא את עצמה.

<מכלוף מיקי זוהר (הליכוד):>
זה בטוח.
<זהבה גלאון (מרצ):>
כן, תסמכו עלי.

<היו"ר משה גפני:>
בדיוק.

<זהבה גלאון (מרצ):>
אנחנו מדברים כאן עכשיו על שתי סוגיות שכרוכות אחת בשנייה. הסוגיה הראשונה שאני רוצה להתמקד בה, במה שהתחלתי, זו העובדה שיש חוק ופשוט מצפצפים על החוק. ובצדק ניהלת את הישיבה הקודמת, אדוני, על איך לא מיישמים את החוק בנושא הביטוח הלאומי והנכים, וגם כאן לא ייתכן שיש שמות שנציגי העובדים העבירו מכל אותם מקומות והחוק הזה לא מיושם. 
אני מציעה לכם להסתכל על הרשימה שהועברה כאן, תראו כמה חברות מכמה ארגונים, כמה דירקטוריונים תקועים. זו הערה ראשונה.
אני רוצה להעיר הערה שנייה שמטרידה אותי מאוד, זה גם קשור לדברים שחברתי אורלי אמרה. בימים האחרונים אני קוראת ושומעת שיש כוונה להדיח את אורי יוגב. שלא יובן לא נכון, אני אומרת מראש, אין לי שום כוונה, אבל שום כוונה בדברים שלי להגן על אורי יוגב, אז אני שמה את זה מראש.

<מכלוף מיקי זוהר (הליכוד):>
את בעד להדיח אותו?
<זהבה גלאון (מרצ):>
תקשיב לי היטב.

<מכלוף מיקי זוהר (הליכוד):>
 גם אני בעד, אגב.
<מיקי רוזנטל (המחנה הציוני):>
זה לא קשור ליוגב, היא הולכת להגיד - - -
<היו"ר משה גפני:>
למה אתם אומרים מה שהיא - - -

<זהבה גלאון (מרצ):>
חבר הכנסת מיקי מכלוף זוהר - - -

<מיקי רוזנטל (המחנה הציוני):>
- - - וזה לא שייך ליוגב.

<זהבה גלאון (מרצ):>
בדיוק. תן לי להגיד משהו.

<היו"ר משה גפני:>
בבקשה, זהבה.

<מכלוף מיקי זוהר (הליכוד):>
בהנחה שביבי נשאר - -
<זהבה גלאון (מרצ):>
למה אתה לא נותן לי לדבר עד הסוף?

<מכלוף מיקי זוהר (הליכוד):>
- - את תדיחי את אורי יוגב?

<זהבה גלאון (מרצ):>
מי נשאר?

<מכלוף מיקי זוהר (הליכוד):>
כשביבי נשאר.

<זהבה גלאון (מרצ):>
וואי, וואי, תחרות קשה. תן לי רגע.
<היו"ר משה גפני:>
יש משהו שאתה וזהבה מסכימים עליו.

<מכלוף מיקי זוהר (הליכוד):>
יש הרבה דברים שאנחנו מסכימים.

<היו"ר משה גפני:>
זהו, אז די. בבקשה.

<מיקי רוזנטל (המחנה הציוני):>
יש עסקה של אחד פלוס אחד...
<זהבה גלאון (מרצ):>
אני רוצה להגיד את דעתי. כבר הייתי מסיימת.

<היו"ר משה גפני:>
בדיוק.

<זהבה גלאון (מרצ):>
חברי, אין לי שום עניין להגן על אורי יוגב. נאמר כאן בצדק שהוא מלך ההפרטות, בעיני הוא אויב העובדים, הוא מאדריכלי חיסול מדינת הרווחה בישראל, ואם זו היתה הסיבה להדחה שלו, או לניסיונות שאני שומעת מצדו של ראש הממשלה ואחרים, אני בטח הייתי מראשונת התומכים. חמור בעיני שיש רשימה של דירקטורים, כמו שאמרת קודם, שכולם דומים אחד לשני. אני לא יודעת עד כמה זה נכון, אבל אם יש אנשים כמו ספורטה ואחרים שאמרת שנפסלים, זה בטח לא מתקבל על הדעת. 

אני רוצה להגיד את זה, וזה גם צריך להיות על השולחן, אני מאוד מוטרדת שהסיבה שבגינה ראש הממשלה רוצה להדיח את אורי יוגב זה לא הסיבות שאמרנו קודם וחברת הכנסת לוי אבקסיס נתנה את כל הדוגמאות הסופר חשובות שלא מתקבלות על הדעת, וזה גם לא בגלל הסיבה שלא מינו את אותם נציגי עובדים, וההסתדרות הגישה כאן את הדף קודם. אני מאוד מוטרדת שהסיבה שנבחרת הדירקטורים המקצועיים שאורי יוגב הקים – וזה בטח לא רשימה מושלמת, אני כבר חותמת על כל מה שאמרת – אני חושבת שצריך לדבר גם על זה, על תרבות הג'ובים. בואו לא נטאטא את זה מתחת לשטיח, חברים. לראש הממשלה - - -
<אורלי לוי אבקסיס (ישראל ביתנו):>
עכשיו זה תרבות הג'ובים של אורי יוגב. 
<זהבה גלאון (מרצ):>
נכון, אבל יש כאן - - -

<אורלי לוי אבקסיס (ישראל ביתנו):>
הוא מחלק את הג'ובים, כולם צריכים לבוא אליו כמו אל גביר.
<מיקי לוי (יש עתיד):>
אין לו נגיעה.

<אורלי לוי אבקסיס (ישראל ביתנו):>
יש לו נגיעה - - -

<מיקי לוי (יש עתיד):>
אין לו נגיעה. אין לו נגיעה, אני אומר לך.

<היו"ר משה גפני:>
מיקי. מיקי.
<אורלי לוי אבקסיס (ישראל ביתנו):>
הוא מכתיב מי יתקבל ומי לא.

<מיקי לוי (יש עתיד):>
אתם רוצים נפוטיזם. זה מה שאתם רוצים במדינה הזאת?
<היו"ר משה גפני:>
אל תהפכו את הדיון הזה - - -

<מיקי לוי (יש עתיד):>
זה מה שאתם רוצים?

<אורלי לוי אבקסיס (ישראל ביתנו):>
אני מבטיחה לך, מיקי, שגם אתה לא תהיה ראוי בעיניו.
<יוסף מרציאנו:>
שיקיים את החוק קודם כול.
<היו"ר משה גפני:>
לא, לא. אי-אפשר.

<מיקי לוי (יש עתיד):>
זה לא ויכוח על קיום החוק. זה לא כרגע על השולחן, עם כל הכבוד לך.
<היו"ר משה גפני:>
מיקי, אני לא מסכים לזה. אני מבקש להפסיק. זה דיון טעון מספיק. צריך לכבד האחד את השני, כל אחד יאמר את דעתו. בבקשה. 
<זהבה גלאון (מרצ):>
אנחנו צריכים לשים לב היטב שלא יצא שאנחנו שופכים את התינוק עם המים.
<מיקי לוי (יש עתיד):>
זה מה שיקרה.

<זהבה גלאון (מרצ):>
צריך לסלק את אורי יוגב - - -

<היו"ר משה גפני:>
חבר הכנסת מיקי לוי, אני לא מסכים לזה.
<מיקי לוי (יש עתיד):>
עניתי לזהבה.

<היו"ר משה גפני:>
היא באמצע הדברים. תרצה, תאמר את זה דבריך. תמיד אתה נוהג בנימוס.
<זהבה גלאון (מרצ):>
ועוד כשאני בשוונג.

<מיקי לוי (יש עתיד):>
אני מתנצל, זהבה.

<זהבה גלאון (מרצ):>
אדוני יושב-ראש הוועדה, יש בעיה, אני כבר אומרת את זה, שפוליטיקאים רוצים למנות מקורבים. אני לא פוסלת מקורבים, ויש מקורבים טובים. נתנו פה כל מיני שמות. לימור לבנת היתה חברת כנסת, היתה שרה, היא בטח מקורבת של כמה אנשים, היא אפילו מקורבת שלי, אני חייבת להודות, היא חברה שלי, זה לא סיבה לפסול אותה. אבל התפיסה הזאת שפוליטיקאים רוצים למנות מקורבים ונחזור לתרבות הג'ובים, אני מזהירה שלא נשפוך את התינוק עם המים.
<אורלי לוי אבקסיס (ישראל ביתנו):>
אולי הוא לא האדם הנכון במקום הנכון.
<זהבה גלאון (מרצ):>
יכול להיות, אבל שלא נשפוך את התינוק עם המים. אנחנו צריכים להיות מאוד-מאוד זהירים על התפר הזה. אז הערה ראשונה, אני מסכמת: אני חושבת שהוועדה הזאת חייבת לקרוא ליישום החוק, אותו חוק משנת 1975, שמחייב - - -
<מכלוף מיקי זוהר (הליכוד):>
ולהדחתו של אורי יוגב.
<זהבה גלאון (מרצ):>
זה אתה תגיד כשאתה תדבר.

<מיקי רוזנטל (המחנה הציוני):>
זה תגיד במרכז הליכוד.

<זהבה גלאון (מרצ):>
כן, וזה גם ייתן לך קולות.

<מכלוף מיקי זוהר (הליכוד):>
מה זה ייתן לי?

<זהבה גלאון (מרצ):>
קולות.

<מכלוף מיקי זוהר (הליכוד):>
איפה?

<זהבה גלאון (מרצ):>
יותר מהשבת. יאללה.

<מכלוף מיקי זוהר (הליכוד):>
מה פתאום.
<היו"ר משה גפני:>
חבר'ה, באמת. יש פה אורחים, הם יחשבו שככה אנחנו מתנהגים כל השנה...

<אורלי לוי אבקסיס (ישראל ביתנו):>
שלא סופרים אותנו ואנשים שמוזמנים לדיון בעניינם לא מגיעים.
<היו"ר משה גפני:>
לא, לא, לא. סופרים אותנו ועוד איך, שמתנהגים לא בנימוס.
<אורלי לוי אבקסיס (ישראל ביתנו):>
אני רגילה שפקידים לא מגיעים כשמזמינים אותם.

<זהבה גלאון (מרצ):>
אני מסכמת: הערה ראשונה זה יישום החוק משנת 1975, שמחייב. אחרי שהעובדים שלחו והשרים אישרו לא יכול להיות שהאנשים האלה ייתקעו שנתיים ולא ימנו אותם. זו הערה ראשונה. והערה שנייה שאני אומרת: בואו לא נשפוך את התינוק עם המים. יכול להיות שאורי יוגב צריך ללכת מכל הסיבות שאמרת, אני לא מתווכחת על שום סיבה, אבל לא יכול להיות שבדבר הזה נפתח פתח ונאפשר לשרים ולראש הממשלה עכשיו חגיגה – תרבות הג'ובים ולמנות את כל המקורבים - - -
<אורלי לוי אבקסיס (ישראל ביתנו):>
לא, לא. 

<היו"ר משה גפני:>
תודה רבה.

<אורלי לוי אבקסיס (ישראל ביתנו):>
היום יש חוגג יחיד.

<מכלוף מיקי זוהר (הליכוד):>
זו דרכה של מפא"י. זו אינה דרכנו. מפא"י כבר לא כאן. אנחנו לא מפא"י.
<היו"ר משה גפני:>
מיקי. מיקי.

<מיקי רוזנטל (המחנה הציוני):>
לא, אתם הרבה יותר גרועים.
<מכלוף מיקי זוהר (הליכוד):>
לא.

<מיקי רוזנטל (המחנה הציוני):>
הרבה יותר גרועים. מה לא?

<היו"ר משה גפני:>
דודי אמסלם, הסכימו שתדבר בקצרה, כי אתה הולך לישיבה. בקצרה.

<דוד אמסלם (הליכוד):>
תודה לך, אדוני היושב-ראש, אני לא רוצה לדבר על יוגב, הוא לא מעניין אותי בסיפור הזה, מעניינת אותי השיטה. אני פקיד כבר 30 שנה, לכן אני יודע איך זה נראה מהצד השני. אני מקריא: "דירקטור ימונה בידי השרים לאחר התייעצות עם הוועדה לבדיקת מינויים". הסעיף הזה לא קורה.
<מירה מינס:>
ודאי קורה.

<דוד אמסלם (הליכוד):>
תני לי להגיד את עמדתי - - -

<אורלי לוי אבקסיס (ישראל ביתנו):>
איפה?

<דוד אמסלם (הליכוד):>
היום שר שרוצה למנות דירקטור, לרוב אפילו הוא לא מצליח להעביר אותו. כשבאתי לכנסת רציתי לטפל בסוגיית רשימת ה-500 המפורסמת.
<היו"ר משה גפני:>
נבחרת הדירקטורים.

<דוד אמסלם (הליכוד):>
אמרתי: מישהו המציא אותה, בואו נבדוק. באתי לעשות בדיקה, רציתי לשנות את החוק, אמרו לי שאין חוק כזה. אמרתי: רק רגע, מי המציא את זה? מישהו המציא את הנושא כדי להשתלט על האוטובוס שהוא לא צריך לנהוג בו בכלל. אין לו רישיון נהיגה באוטובוס הזה.
היום יושב-ראש רשות החברות מנהל את העסק הזה, הוא מחליט מי כן, מי לא, למה לא. לא יעלה על הדעת.

בכלל אני טוען שלשר יש אחריות ויש סמכות. סמכות באה עם אחריות. אם אין לך אחריות, אין לך סמכות. אני, כשיש לי סמכות, אני גם מחליט מי עובד אתי. אני חושב שיש פה כאוס, היום זה לא מתנהל. היום בחלק גדול מהחברות, הדירקטורים שם לא ממונים כבר הרבה מאוד שנים, יש כיפופי ידיים בין השרים לבין פקיד. הפקיד הוא פקיד, הוא לא השר, הוא לא אמור לקבוע את הכללים, הוא לא אמור לקבוע את האג'נדה. הם מתחננים בפניו "תאשר לנו", ואני מתבייש. לכן אני חושב שהעסק הזה צריך להיגמר, זה לא קשור לאיזה ממשלה יש. באמת, אני לא בא לשם. אני חושב שלשר יש סמכויות בחוק, ולא כל רבע שעה להוסיף לו איזה פרשנות מפה ופרשנות משם.
<איתן ברושי (המחנה הציוני):>
בכל תחום, דודי.
<היו"ר משה גפני:>
היית ברור. תודה רבה.

<אורלי לוי אבקסיס (ישראל ביתנו):>
דודו, לחברים שלו יש מסלול מהיר, מסלול ירוק.

<היו"ר משה גפני:>
תודה רבה. חבר הכנסת מנואל טרכטנברג, ואחריו – חבר הכנסת רועי פולקמן. בבקשה.

<מנואל טרכטנברג (המחנה הציוני):>
תודה, אדוני היושב-ראש, אני רוצה לעשות הבחנה מאוד ברורה בין האיש לבין השיטה.

<היו"ר משה גפני:>
אני רק מבקש שכל אחד יתמקד.

<מנואל טרכטנברג (המחנה הציוני):>
אני אגיד כמה דברים בסוף על האיש, אבל קודם כול על השיטה. מינוי דירקטורים בחברות ממשלתיות זה דבר חשוב ביותר, מכיוון שזה חברה ממשלתית זה לא עושה אותה שונה מכל חברה אחרת. זה אחריות אדירה, ודרושים לכך אנשים שיש להם הכישורים, שהם מייצגים ציבורים רחבים וכדומה.
מהם הקריטריונים שצריכים להנחות אותנו? קודם כול, התאמה לתפקיד. צריך לקבוע תנאי סף מאוד ברורים של כישורים לכך, שנית – הדברים נאמרו על-ידי אורלי – צריך שהם ייצגו ציבורים רחבים במדינת ישראל. החברות שבבעלות המדינה הזאת הן לא נחלתן של שום ציבור במדינת ישראל, וצריך לפתוח את זה לרווחה. 

הדבר השני זה מניעת שחיטות שלטונית. ואם נותנים בידי שרים את היכולת הבלעדית למנות דירקטורים, מאות דירקטורים, זה האימא של השחיתות השלטונית, מכיוון שבלתי נמנע שהמינויים האלה יהיו תוצאה של תן וקח – אתה תהיה נאמן לי, תן לי כל מיני טובות הנאה, אני אתן לך. אסור, היינו שם במדינת ישראל. שילמנו מחירים כבדים מאוד על כך.

האם השיטה שעל-פיה נוהגת רשות החברות היא השיטה הנכונה? נראה על-פי התוצאות שלא, וצריך לשים את זה על השולחן. ועל כן השאלה, אדוני היושב-ראש, א', מה השיטה. אני מבקש שיהיה כאן דיון על עצם השיטה, כלומר, על נבחרת הדירקטורים והשיטה שפורטה כאן - - -

<היו"ר משה גפני:>
זה תחילת הדיון. 

<מנואל טרכטנברג (המחנה הציוני):>
יש פה שני דיונים במקביל. 
<היו"ר משה גפני:>
נכון, אבל זה גם תחילת הדיון השני.

<מנואל טרכטנברג (המחנה הציוני):>
אנחנו צריכים לדון מההתחלה על הדבר הזה לאור התוצאות כנראה המאוד לא רצויות שצוינו כאן.

לגבי האיש – רבותי, אני חושב שפקידים בכירים, לא חשוב מי הם ואיפה הם צריכים להיות תחת ביקורת של הכנסת, ביקורת הרבה יותר נוקבת ממה שקורה היום. הם צריכים להיות עצמאים, הם צריכים להיות נאמנים לתפקיד ולא לשר, אבל צריך ביקורת שלטונית, כי אם לא יכול להיווצר מצב בלתי אפשרי מבחינת המשילות. זה לא קורה כיום מספיק. הפקידות הבכירה לא נתונה לביקורת מספיק אגרסיבית של הכנסת, כולל של הוועדה הזאת.
<היו"ר משה גפני:>
אם אני מבין אותך נכון, אתה אומר שגם אם השיטה נכונה, התוצאה גרועה מאוד.
<מנואל טרכטנברג (המחנה הציוני):>
יש שני מקורות אפשריים שהתוצאה תהיה גרועה, דבר ראשון, שהשיטה לא נכונה, ושנית שהאיש שעומד בתפקיד לא מתאים.
<מכלוף מיקי זוהר (הליכוד):>
האם גם אתה בעד להדיח אותו?
<מנואל טרכטנברג (המחנה הציוני):>
שנייה. שנייה.

<מיקי רוזנטל (המחנה הציוני):>
תקרא בדוחות מבקר המדינה, גם לפני כן היה בלגן עם הדירקטורים, אללה יסתור, ומינו אותם השרים. תגיד שאתם רוצים את הראש של האיש הזה.

<מנואל טרכטנברג (המחנה הציוני):>
ולכן - - -

<מכלוף מיקי זוהר (הליכוד):>
בואו נגיד, שהוועדה תגיד.
<זהבה גלאון (מרצ):>
אל תעשה לעצמך חיים קלים.

<היו"ר משה גפני:>
רבותי.

<מנואל טרכטנברג (המחנה הציוני):>
אני רוצה לסכם.

<היו"ר משה גפני:>
בבקשה.

<מיקי רוזנטל (המחנה הציוני):>
אתה תשמע מה אני רוצה. תאמין לי, אני לא מסתיר את דעתי. 

<מנואל טרכטנברג (המחנה הציוני):>
אני מבקש לתת לי לסכם.

<היו"ר משה גפני:>
מיקי ומיקי, תאפשרו למנו.

<מנואל טרכטנברג (המחנה הציוני):>
בואו נקיים דיון על השיטה, שמנותקת מהאיש, ושנית, אם יש טענות כלפי אורי יוגב, ויש טענות כאלה, נדון עליהן כאן. לא כן הדחה או לא הדחה, אלא צריך לבדוק את תפקודו של בעל תפקיד מרכזי בשירות הציבורי.
<היו"ר משה גפני:>
תודה רבה. רועי פולקמן, ואחריו – מיקי רוזנטל.

<רועי פולקמן (כולנו):>
דבר אחד, כל האמירה כאילו היה גיוון דירקטורים והיתה תקינות בדירקטורים לפני נבחרת הדירקטורים זה עורבא פרח. הכרתי את הדירקטוריונים, ישבתי בדירקטוריונים של חברות ציבוריות, אין שחר לדבר הזה.
זה שיש יעד שצריך לשים על השולחן, של גיוון – התעסקתי בשנים האחרונות בנושא של צעירים בשירות הציבורי - - -

<מיקי לוי (יש עתיד):>
לא הבנתי. לפני כן - - -
<רועי פולקמן (כולנו):>
ודאי שלא היה.
<מיקי לוי (יש עתיד):>
לפני כן הדירקטורים – הכול היה עסקונות?

<רועי פולקמן (כולנו):>
הכול היה עסקונות של אותן אליטות - -

<מיקי לוי (יש עתיד):>
תגיד את זה בפה מלא - - -
<רועי פולקמן (כולנו):>
- - או אותם מעגלים. היום טוענים שזה ממעגל אליטה של אורי יוגב, לפני זה היה מעגל אליטות אחרות. לא היה לא גיוון, לא פריפריה, שזה אכן בעיה, לא חרדים, לא ערבים, לא צעירים, ודיברנו גם איך מצעירים את השירות הציבורי, אלא אותם מעגלים, רק אם היו יותר קשרים פוליטיים - - -
<היו"ר משה גפני:>
למה לא אמרת "לא אתיופים"?

<רועי פולקמן (כולנו):>
לא יוצאי אתיופיה, לא נשים. הכול נכון.
<מיקי רוזנטל (המחנה הציוני):>
מה עוד? לא מהגרים, לא סורים...

<היו"ר משה גפני:>
אם יש העדפה מתקנת בחוק.

<זהבה גלאון (מרצ):>
גם נשים.

<רועי פולקמן (כולנו):>
אני מסכים, אדוני היושב-ראש - - -

<היו"ר משה גפני:>
כן, בבקשה.

<רועי פולקמן (כולנו):>
אדוני היושב-ראש, אני מסכים שגיוון זה ערך, אני מסכים שצריך להביא דירקטורים מהפריפריה ושצריך להביא דירקטורים צעירים ומאוכלוסיות מודרות, אין ספק. היום זה אולי אליטה עסקית, קליקה, קליקה מסוימת, בהחלט יש בזה משהו, אני חושב שהתוצאות לא טובות מספיק. זה לא היה שונה לפני, זה פשוט הגיע מקליקות אחרות, ולכן זה לא עבד טוב קודם. זו הערה אחת חשובה. צריך לטפל, להסתכל על התוצאה הסופית ולתקן אותה, אבל צריך לתקן אותה, ואני מתחבר כאן גם למה שאמרה זהבה גלאון, לא לשפוך את התינוק עם המים.

אני רוצה להגיד עוד דבר שמאוד מציק לי. אדוני היושב-ראש, מאוד חשוב לי הקשב שלך בעניין הזה. יש לנו נטייה, עשינו את זה עם מנהלת רשות החשמל ואנחנו עושים את זה עכשיו עם אורי יוגב, ואני אומר את זה לידידי מיקי זוהר - -
<מיקי לוי (יש עתיד):>
ועם ההגבלים העסקיים.

<רועי פולקמן (כולנו):>
- - אני לא חושב שראוי אפרופו השירות הציבורי במדינת ישראל לצלוב קבל עם ועדה פקידים בכירים. האחריות - - -
<מכלוף מיקי זוהר (הליכוד):>
הוא צולב אותנו.

<רועי פולקמן (כולנו):>
רגע. רגע.

<היו"ר משה גפני:>
מיקי. מיקי, תאפשר לו.

<רועי פולקמן (כולנו):>
האחריות על מדיניות – עברנו את זה לאחרונה עם הטבות מס ליישובים – כשהמדינה לא מחליטה, כשהדרג הרלוונטי ממשרד ראש הממשלה ודרומה - - -

<היו"ר משה גפני:>
אין דבר כזה מדינה לא מחליטה, כשהממשלה לא מחליטה.
<רועי פולקמן (כולנו):>
הממשלה לא מחליטה.

<היו"ר משה גפני:>
המדינה החליטה, המדינה זה כאן.

<מיקי רוזנטל (המחנה הציוני):>
לא להחליט זו החלטה.

<רועי פולקמן (כולנו):>
שנייה. הממשלה, כשהיא לא מחליטה, ותפקידה היה לעשות בקרה על הדברים האלה, מה קורה? באים ומוצאים כל מיני שעירים לעזאזל. חברים, זה היה. ולכן אני אומר את הדבר הבא: עם כל הכבוד - - -
<מכלוף מיקי זוהר (הליכוד):>
הדבר האחרון שאפשר לקרוא לאורי יוגב זה "שעיר לעזאזל".
<רועי פולקמן (כולנו):>
שנייה. אני לא נגד לבחון את תפקודו - - -

<היו"ר משה גפני:>
מיקי, נראה לי שאתה משופע באהבה אליו...
<מכלוף מיקי זוהר (הליכוד):>
ממש לא. מאוד-מאוד אוהב אותו, לכן אני רוצה לעזור לו לפנות את התפקיד, שיהיה לו קל יותר.
<רועי פולקמן (כולנו):>
אדוני היושב-ראש, את התוצאה הלוא מספיק טובה, שנקראת "נבחרת הדירקטורים", אכן צריך לשים על שולחן הניתוחים ולדרוש תיקונים ברורים גם בתהליך ובוודאי בתוצאות. עם זאת, אני מתנגד לצליבה הפומבית הזאת של פקיד בכיר. אם יש לנו תיקונים, נדרוש ממנו את התיקונים. אנחנו, כנסת ישראל, וממשלת ישראל, צריכים להגיד לו מה אנחנו רוצים אחרת, אבל זה לא צליבה פומבית של פקיד. אחרת – אני מהמגזר הזה של אנשים שרוצים להגיע לשירות הציבורי, של תוכניות המנהיגות האלה, זה המיליה שאני הגעתי ממנו – אף אחד לא ירצה להגיע לשירות הציבורי, לא הזוטר ולא הבכיר, שכאשר הוא מוביל מהלך, יצלבו אותו אחר-כך, ואנחנו רואים את זה לאחרונה יותר מדי עם הממונה על ההגבלים העסקיים - -

<מכלוף מיקי זוהר (הליכוד):>
משפט רק על מה שהוא אמר.

<היו"ר משה גפני:>
אתה רשום לרשות דיבור.

<רועי פולקמן (כולנו):>
- - עם הממונה על רשות החשמל - - -

<מכלוף מיקי זוהר (הליכוד):>
משפט. 

<היו"ר משה גפני:>
מיקי, מיקי, חכה.

<מכלוף מיקי זוהר (הליכוד):>
אני אענה לך במשפט.

<היו"ר משה גפני:>
רגע, מיקי, יש לך תיכף רשות - - -

<מכלוף מיקי זוהר (הליכוד):>
פקיד שלא מכבד את ועדת הכספים ולא מתייצב פה, לא רק שאנחנו נצלוב אותו, אנחנו נוודא שהוא הולך הביתה.
<היו"ר משה גפני:>
אנחנו לא צולבים אף אחד, אתה יודע - - -

<זהבה גלאון (מרצ):>
הלו, הלו. תרגיע. תרגיע.
<מיקי לוי (יש עתיד):>
זה לא סמכותנו ואנחנו לא נוודא שהוא ילך הביתה, והוא הופיע בפני ועדת הכספים בפעם הקודמת במשך שעות, אם אתה לא יודע.
<זהבה גלאון (מרצ):>
אתה יודע כמה פקידים לא עשו ולא יישמו החלטות של הוועדה הזאת וועדות אחרות?
<קריאות:>
- - -

<מיקי לוי (יש עתיד):>
מיקי, מה עוד שהאינפורמציה שאתה אומר היא לא נכונה, הוא הופיע פה במשך שעתיים וחצי.

<זהבה גלאון (מרצ):>
אני לא מדברת עליו כרגע.

<מכלוף מיקי זוהר (הליכוד):>
ככה - - -

<זהבה גלאון (מרצ):>
ככה לא מדבר נבחר ציבור. באמת.
<מכלוף מיקי זוהר (הליכוד):>
למה לא?

<זהבה גלאון (מרצ):>
ככה.

<היו"ר משה גפני:>
מיקי.

<מכלוף מיקי זוהר (הליכוד):>
אם הוא לא מכבד אותי, אני צריך לכבד אותו?

<היו"ר משה גפני:>
מיקי זוהר.

<מיקי רוזנטל (המחנה הציוני):>
במאפיה מדברים ככה.

<מכלוף מיקי זוהר (הליכוד):>
- - - אני מכבד אותו, הוא מכבד אותי.

<מיקי לוי (יש עתיד):>
אתה לא היית. אתה לא היית כשהוא הופיע.
<מכלוף מיקי זוהר (הליכוד):>
הוא צריך לכבד את ועדת הכספים ולהיות כאן.

<היו"ר משה גפני:>
חבר הכנסת מיקי זוהר. המילה "לצלוב אותו", אסור לומר אותה.
<מכלוף מיקי זוהר (הליכוד):>
אני חוזר בי מהמילה. 
<היו"ר משה גפני:>
תחזור בך ותיכף תהיה לך רשות דיבור.

<מכלוף מיקי זוהר (הליכוד):>
אני לא רוצה לצלוב אותו, אני רוצה להדיח אותו.

<היו"ר משה גפני:>
בסדר, תאמר את זה. בבקשה, רועי. מילת סיכום.

<מכלוף מיקי זוהר (הליכוד):>
 - - - לא לצלוב, להדיח.

<רועי פולקמן (כולנו):>
מיקי, שנייה. אין פקיד ציבור חסין, גם אורי יוגב. אם אכן נכשל במילוי תפקידו, הוא צריך ללכת הביתה, שלא תהיה אי-הבנה.
<מיקי לוי (יש עתיד):>
אבל לא בשולחן הזה. 
<רועי פולקמן (כולנו):>
ודאי שלא בשולחן הזה. דבר אחד, אני מבקש שהכנסת תתייחס בכבוד לפקידות הבכירה. דבר שני, אני בעד שיוגדרו מה אותם יעדים, ואכן יש לא מעט כשלים גם בנבחרת הדירקטורים וגם באי-מינוי דירקטורים. אם הוא צריך ללכת הביתה, שהממשלה תשלח אותו הביתה, אבל הדיון צריך להיות לגופו של עניין. ואני חוזר ואומר: לפני זה המצב לא היה טוב יותר, בואו נתקן, לא היה מצב של גיוון, היתה פוליטיזציה והיו קליקות גם לפני נבחרת הדירקטורים.
<היו"ר משה גפני:>
תודה רבה. מיקי רוזנטל, ואחרי זה – מיקי זוהר.
<מיקי רוזנטל (המחנה הציוני):>
תודה רבה. אני אגיד את הדברים באופן הכי ברור. 

<היו"ר משה גפני:>
אם אפשר, להתחיל לקצר.

<מיקי רוזנטל (המחנה הציוני):>
דבר אחד, אני חושב שאורי יוגב כשל בתפקידו משורה של טעמים שנאמרו, ממדיניות ההפרטה שלו ודרך אי-מילוי הוראות החוק לגבי עובדים ועוד שורה של טעמים, אבל הפתרון שאתם מבקשים להביא לא שייך בכלל לאורי יוגב. זה הבלוף הכי גדול. אתם רוצים להחליף פשע בחטא או חטא בפשע. 
<מכלוף מיקי זוהר (הליכוד):>
לא. אמרתי לך שפה זה לא מפא"י.
<מיקי רוזנטל (המחנה הציוני):>
ראש הממשלה אתמול אמר בישיבת הממשלה למה אתם מתכוונים – לבטל את ועדות האיתור, המשמעות היא פוליטיזציה ולהחזיר את כל הג'ובים, המשמעות היא לרמוס את הפקידות הבכירה במדינת ישראל, כמו שעשיתם לממונה על ההגבלים העסקיים. כל מי שלא יסכים אתכם, אתם תדרסו אותו ותעיפו אותו ותביאו יסמנים, שיגידו: כן, כן, כן, לכל גחמה של פוליטיקאי - -
<מכלוף מיקי זוהר (הליכוד):>
לא. זו לא המטרה.
<מיקי רוזנטל (המחנה הציוני):>
- - זה הרעיון שעומד מאחורי העניין הזה. ואורי יוגב לא ראוי, הוא לא ראוי בעיני, יש לו בעיות קשות מאוד, אני לא רוצה אפילו - - -

<רועי פולקמן (כולנו):>
בסדר, אז הוא ילך הביתה.

<מיקי רוזנטל (המחנה הציוני):>
- - - אני לא רוצה למנות אותם, אבל הדרך שאתם מבקשים לעשות את זה, זה משהו אחר. אתם רוצים להפחיד את הפקידות הבכירה, המקצועית, שהיתה במדינת ישראל תמיד.

<מיקי לוי (יש עתיד):>
חד-משמעית.

<מיקי רוזנטל (המחנה הציוני):>
תמיד היתה פקידות שהיה כבוד למילה שלה, היה כבוד לדעה שלה, היה כבוד לדעה המקצועית שלה, ואתם רוצים יסמנים. זה הכול.

<זהבה גלאון (מרצ):>
ג'ובים.

<מיקי רוזנטל (המחנה הציוני):>
בדיוק. ג'ובים לחברי הליכוד. למה לקרוא לזה בשם אחר?

<קריאות:>
- - -

<היו"ר משה גפני:>
רבותי - - -

<מיקי לוי (יש עתיד):>
תגידו את זה - - -

<מכלוף מיקי זוהר (הליכוד):>
גו'בים לחברי הליכוד – מה אתם מבלבלים את המוח?

<היו"ר משה גפני:>
רבותי, אני לא מוכן לדבר הזה.

<מיקי רוזנטל (המחנה הציוני):>
אני עכשיו באמצע דיבור.
<מכלוף מיקי זוהר (הליכוד):>
 - - -

<מיקי רוזנטל (המחנה הציוני):>
לא להפריע. תקשיב. מיקי זוהר, יש משהו יותר חמור מה"ליכודיאדה" וזה ה"ג'וביאדה", וזה מה שאתם רוצים עכשיו, לעשות חגיגת מלכות מול כולם.

<מכלוף מיקי זוהר (הליכוד):>
צר לי לאכזב אותך.

<היו"ר משה גפני:>
תודה רבה.

<מיקי רוזנטל (המחנה הציוני):>
כבר?

<היו"ר משה גפני:>
אני לא רוצה שיפריעו, ותנסה לתמצת.

<מיקי רוזנטל (המחנה הציוני):>
אני מתמצת. אני חושב שאורי יוגב כאמור לא מילא אחרי הציפיות כשליח ציבור. יש לו הרבה מאוד בעיות ויש דרכים להיפטר מפקיד ציבור לא ראוי, לא בלינץ' ציבורי, כמו שאתה מנסה לעשות פה עכשיו - - -
<מכלוף מיקי זוהר (הליכוד):>
לא, לא, אמרתי - - -
<מיקי רוזנטל (המחנה הציוני):>
לא בלינץ' ציבורי, לא נצלוב אותו ולא נעמיד אותו אל הקיר - -
<היו"ר משה גפני:>
מיקי, אתה הדובר אחריו.

<מיקי רוזנטל (המחנה הציוני):>
- - ולא תהיה פה כיתת יורים. אנחנו עדיין דמוקרטיה. זמנית, אבל דמוקרטיה. אנחנו לא צולבים פה אף אחד.
<מכלוף מיקי זוהר (הליכוד):>
לא, לא. חזרתי בי. אמרתי להדיח אותו.

<מיקי רוזנטל (המחנה הציוני):>
אם יש פקיד ציבורי שסרח או לחילופין לא ממלא את תפקידו כראוי, יש דרכים ראויות לעשות את זה, ולא בדרך שאתם רוצים את זה. אתם עושים את זה ככה, כי אתם רוצים להפחיד את כל הפקידים. וזה לא יעזור לכם, אנחנו לא נאפשר את זה.
<היו"ר משה גפני:>
תודה רבה. מיקי זוהר, בבקשה, ואחריו – מיקי לוי. שלושת המיקים מדברים האחד אחרי השני.

<מכלוף מיקי זוהר (הליכוד):>
קודם כול, אני מעריך את הרצון שלך לא לאפשר את זה, אבל עם כל הכבוד אנחנו לא נמצאים במקום שאנחנו רוצים להפחיד אף אחד. מי שזוכר, יש במדינת ישראל חוק שקובע איך ממנים אדם, באיזה דרך ובאיזה צורה, אם הוא עומד בקריטריונים או לא, יש תנאי סף. אף אחד לא פועל בניגוד לחוק.
<מיקי רוזנטל (המחנה הציוני):>
לא, אתם רק רוצים לשנות את החוק.
<מכלוף מיקי זוהר (הליכוד):>
אנחנו כולנו אנשי החוק.

העניין הוא עניין פשוט. אני חושב שמה שקרה שמר אורי יוגב פשוט שכח, אולי במקרה, שהוא לא ראש ממשלה ושהוא לא שר אוצר, והדבר שהוא צריך לעשות - - -
<מיקי לוי (יש עתיד):>
חבר'ה, הדיון הוא לא אורי יוגב.
<רועי פולקמן (כולנו):>
זה לא הדיון.
<מכלוף מיקי זוהר (הליכוד):>
 זה לא הדיון, אבל אני רק אומר מילה אחת בכיף. דיברנו קצת על אורי יוגב, אני לא רוצה חלילה לצלוב אותו, אבל לפחות - -
<היו"ר משה גפני:>
לא, לא. תיזהר.

<מכלוף מיקי זוהר (הליכוד):>
- - להביא להדחה - - -

<היו"ר משה גפני:>
מיקי, תיזהר בלשונך.

<מכלוף מיקי זוהר (הליכוד):>
חזרתי בי.

<זהבה גלאון (מרצ):>
מיקי, כדור בין העיניים...
<היו"ר משה גפני:>
הוא לא אמר, לא אמר. הוא חזר בו.

<מכלוף מיקי זוהר (הליכוד):>
אמרתי, חזרתי בי, אמרתי שאני מצטער.

<היו"ר משה גפני:>
זהבה, במקום שבעלי תשובה עומדים אין צדיקים גמורים יכולים לעמוד. הוא חזר בתשובה.
<מכלוף מיקי זוהר (הליכוד):>
אמרתי שאני חוזר בי מהאמירה - -

<זהבה גלאון (מרצ):>
צודק. מודה ועוזב ירוחם.
<מכלוף מיקי זוהר (הליכוד):>
- - אבל המטרה שלי והרצון שלי שהוא יודח. 
אני אומר בצורה פשוטה שאורי יוגב שוכח שהוא פקיד שצריך לקיים את המדיניות שהשר מתווה והממשלה מתווה. את זה כרגע הוא לא עושה. אגב, גם באותן הפרטות שאתם מדברים עליהן, אני הראשון שעמדתי פה באותו הזמן שרצו להשלים את ההפרטה של תע"ש והתנגדתי נחרצות לעניין הזה, ואמרתי שלא היה צריך להפריט את תע"ש. אמרתי את הדברים כמו שאני אומר, כי אני אומר מה שאני מאמין בו, אני לא שומר אותם בלב, אלא שופך אותם על השולחן.
<זהבה גלאון (מרצ):>
זה כבר ראינו.

<מכלוף מיקי זוהר (הליכוד):>
ראית את זה, כן? היטב. את מכירה את זה. 

<היו"ר משה גפני:>
טוב.

<מכלוף מיקי זוהר (הליכוד):>
רק משפט סיכום.

<היו"ר משה גפני:>
בבקשה.

<מכלוף מיקי זוהר (הליכוד):>
אורי יוגב לא יכול להמשיך לכהן בתפקידו. אורי יוגב חייב לסיים את תפקידו. הייתי מבקש מהיושב-ראש בעצת חברי הוועדה לקיים דיון בנושא הזה, המשך פעילותו של אורי יוגב, ולהמליץ לשר המלצה ברורה מה צריך לעשות.
<קריאות:>
- - -

<מיקי רוזנטל (המחנה הציוני):>
אי-אפשר, זו לא סמכותך.

<היו"ר משה גפני:>
רבותי. תודה. תודה רבה.

<מכלוף מיקי זוהר (הליכוד):>
נדון ונמליץ, השר יחליט.

<היו"ר משה גפני:>
מיקי, תודה. מיקי לוי, ואחריו – חבר הכנסת ג'בארין.

<מיקי לוי (יש עתיד):>
אני אשתדל להתייחס לגופו של עניין ולהוריד קצת את גובה הלהבות. אני אומר לכם מידיעה אישית שב-99 אחוז מהמינויים, מהדירקטורים, הממונה אינו מכיר אותם כלל ועיקר. הם ניגשו למבחנים ועברו את מבחני הסף. הוא לא מכיר אפילו לא אחד מהם באופן אישי, אלא באקראי אם היה לו משהו קודם אתו. יש תנאי סף, הוועדה רוצה לבחון את תנאי הסף, שר האוצר רוצה לשנות את תנאי הסף – בבקשה, יתכבד שר האוצר, או ימנה אנשים מטעמו, לצורך העניין שני חברי כנסת נכבדים מכולנו שיושבים כאן אתנו, שיבחנו את תנאי הסף. מבחינתי, שיקבעו שתנאי הסף יהיו ז' כיתות. אין לי בעיה עם העניין. אבל ברגע שיש תנאי סף, ברגע שנקבעו קריטריונים לאותם אנשים ראויים שייכנסו לנהל את החברות הממשלתיות, אלה התנאים הקובעים. זה בכלל לא חשוב, גם אני הובלתי אוגדה.
<מכלוף מיקי זוהר (הליכוד):>
מיקי, כמה מהנבחרת הם אנשי יש עתיד?

<מיקי לוי (יש עתיד):>
אפילו לא אחד. איני מכיר אפילו אחד.

<מכלוף מיקי זוהר (הליכוד):>
אפילו לא אחד? מצביעי יש עתיד – אף אחד לא?

<מיקי לוי (יש עתיד):>
תקשיב טוב. אני עכשיו אגלה לך משהו - - -
<מכלוף מיקי זוהר (הליכוד):>
הם לא תואמים קצת את הקו של יש עתיד?

<מיקי לוי (יש עתיד):>
אפילו לא אחד.

<מכלוף מיקי זוהר (הליכוד):>
ככה אומרים.

<מיקי לוי (יש עתיד):>
אני אגלה לך משהו ותבדוק אותי - - -

<מכלוף מיקי זוהר (הליכוד):>
אומרים שהותאמה הנבחרת לצרכים המיידים - - -
<היו"ר משה גפני:>
חבר הכנסת, מיקי זוהר, אני רוצה להגיע לאיזה מקום.

<מיקי לוי (יש עתיד):>
תקשיב טוב. אינני מכיר - - -

<מכלוף מיקי זוהר (הליכוד):>
- - -
<היו"ר משה גפני:>
מיקי זוהר, החלטת שאני שקוף.
<מיקי לוי (יש עתיד):>
אני מצהיר. הנה הצהרה לבית המשפט.

<היו"ר משה גפני:>
מיקי לוי.

<מכלוף מיקי זוהר (הליכוד):>
לא, זה לא בית משפט.

<היו"ר משה גפני:>
חבר הכנסת מיקי זוהר, החלטת שאני שקוף?

<רחל עזריה (כולנו):>
לא, לא. שקופים זו מפלגה אחרת.

<מכלוף מיקי זוהר (הליכוד):>
אתה שקוף, אדוני? אתה לא שקוף. בשבילי אף פעם לא תוכל להיות שקוף.

<מיקי לוי (יש עתיד):>
אני אגלה כאן משהו. אני מבקש מחברי, מפקדי לשעבר, מפכ"ל משטרת ישראל, מוביל אוגדה, מוביל 30,000 איש עם שני תארים, אבל היה חסר לו קריטריון אחד, קריטריון הסף, שיתקשר אלי. אני מודה, עשיתי על זה מזכר. אני לא אגיד את שמו. ואמרתי: אני מצטער, אני לא יכול לסייע בידך. אני לא אתערב. לא התערבתי.

<מיקי רוזנטל (המחנה הציוני):>
מיקי, פשוט אין חברי מפלגה ביש עתיד...

<מיקי לוי (יש עתיד):>
יש להם כמה מצביעים שנמצאים בנבחרת.

<מיקי לוי (יש עתיד):>
לא התערבתי. אפילו אינני יודע. אני מוכן לפוליגרף, יעידו כאן הבנות. הלאה.

<מיקי רוזנטל (המחנה הציוני):>
יש חברים?
<מיקי לוי (יש עתיד):>
יכול להיות שבליכוד זה כך. תשנו את הקריטריונים - - -

<מיקי רוזנטל (המחנה הציוני):>
לא שאלת את השאלה הנכונה.

<מיקי לוי (יש עתיד):>
מיקי, אני לא הפרעתי לכם. בבקשה, תתכבדו ותשנו את הקריטריונים, תשנו את תנאי הסף, אמרתי לך כמה כיתות - - -
<אורלי לוי אבקסיס (ישראל ביתנו):>
נורא מעניין שרוב הדירקטורים הם חברי יש עתיד.
<מיקי לוי (יש עתיד):>
די, אורלי. לא הפרעתי לך. 
<אורלי לוי אבקסיס (ישראל ביתנו):>
בוא, בוא נעשה ספירה.

<מיקי לוי (יש עתיד):>
אפילו לא אחד. אפילו לא אחד.
<מכלוף מיקי זוהר (הליכוד):>
- - - של לפיד - - -

<מיקי לוי (יש עתיד):>
איזה שטויות.

<מכלוף מיקי זוהר (הליכוד):>
- - - שם משפחה של עיתונאים.

<אורלי לוי אבקסיס (ישראל ביתנו):>
אתה רוצה שאני אתן לך שמות?

<מכלוף מיקי זוהר (הליכוד):>
כל מי שיש לו יד ורגל נמצא שם - - -
<מיקי לוי (יש עתיד):>
אורלי, תקשיבי - - -
<אורלי לוי אבקסיס (ישראל ביתנו):>
מאהבתי אליך אני לא מביכה אותך יותר מזה.

<מכלוף מיקי זוהר (הליכוד):>
אלו עובדות.

<מיקי לוי (יש עתיד):>
אורלי, תקשיבי. תצהיר לבית המשפט, תצהיר ממני - - -

<מכלוף מיקי זוהר (הליכוד):>
גם אתה לא יודע, מיקי. גם ממך מסתירים. 
<מיקי לוי (יש עתיד):>
נתתי עכשיו דוגמה של מפכ"ל משטרת ישראל שלא עבר וצלצל אלי. את לא היית פה. ואמרתי לו: אני לא מתערב. לא מתערב, כי אני לא רוצה לעשות התערבות פוליטית.
<אורלי לוי אבקסיס (ישראל ביתנו):>
אתה לא.

<היו"ר משה גפני:>
די, באמת. אי-אפשר לנהל ישיבה כך.

<מכלוף מיקי זוהר (הליכוד):>
היה צריך להחליף - - -
<היו"ר משה גפני:>
מיקי זוהר. מיקי זוהר, אתה רוצה רק לדבר נגד אורי יוגב ולא להגיע מסקנות?

<מכלוף מיקי זוהר (הליכוד):>
גם קצת נגד יאיר לפיד. מה רע?
<איתן ברושי (המחנה הציוני):>
מיקי זוהר, בוועדה הזאת עוזרים לגפני. אנחנו עוזרים לגפני. מה קרה לך?
<מכלוף מיקי זוהר (הליכוד):>
גפני, פעם ראשונה שאני לא צועק.
<היו"ר משה גפני:>
כל הכבוד לך...
<מיקי לוי (יש עתיד):>
- - - אתה יודע שזה קשה.

<איתן ברושי (המחנה הציוני):>
עד עכשיו זה היה בלחישה...

<היו"ר משה גפני:>
הלאה. בבקשה. תתמצת.

<מכלוף מיקי זוהר (הליכוד):>
אני מנסה להוציא אותך מהכלים, אני לא מצליח.

<היו"ר משה גפני:>
מיקי, זה מפריע.

<איתן ברושי (המחנה הציוני):>
מיקי, יש פה חקלאים, הם באו לדיון אחר. די. מה קרה לכם? תעמדו בלו"ז.
<מיקי לוי (יש עתיד):>
אני מזהיר את עצמנו לא לחזור לפוליטיזציה.
<אורלי לוי אבקסיס (ישראל ביתנו):>
היום זו פוליטיזציה של בן-אדם אחד.
<היו"ר משה גפני:>
אורלי.

<מיקי רוזנטל (המחנה הציוני):>
בעתירה שהוגשה לבג"ץ – עכשיו ברצינות – נרשמו 63 שמות של אנשים שמקורבים או ליש עתיד, למר לפיד, או לאורי יוגב. יש שמות מדויקים. מיקי לוי, אתה איש הגון וישר ואתה לא מכיר אותם, אבל העובדות הן קצת אחרות.
<אורלי לוי אבקסיס (ישראל ביתנו):>
אתה מתכוון שמי שמונה מקורב לאורי יוגב.
<מיקי לוי (יש עתיד):>
חברים, אני - - -

<מירה מינס:>
מי שממנה זה השרים, אז איך הם מקורבים לאורי יוגב?

<אורלי לוי אבקסיס (ישראל ביתנו):>
סליחה, אל תיתממי.

<היו"ר משה גפני:>
לא. לא. לא. לא. אני לא מסכים.

<אורלי לוי אבקסיס (ישראל ביתנו):>
תקשיבי, אל תיתממי. אתם אלה שמאשרים או לא מאשרים.

<היו"ר משה גפני:>
אורלי, מספיק.

<אורלי לוי אבקסיס (ישראל ביתנו):>
אם איציק ספורטה לא טוב מספיק להיכנס לרשימת הדירקטורים, משהו מעוות אצלכם.
<היו"ר משה גפני:>
אורלי.

<אורלי לוי אבקסיס (ישראל ביתנו):>
משהו מעוות אצלכם.

<מיקי לוי (יש עתיד):>
אורלי, ישבתי בשקט כשאת דיברת.

<היו"ר משה גפני:>
אורלי, נתתי לך את כל הבמה היום. שמתי את הסעיף שלך.
<איתן ברושי (המחנה הציוני):>
זו לא הפעם הראשונה שאתה עושה את זה.

<היו"ר משה גפני:>
נכון.

<מיקי לוי (יש עתיד):>
מיקי רוזנטל, בג"ץ דחה את העתירה.
<מיקי רוזנטל (המחנה הציוני):>
נכון, אבל השמות  - - -

<מיקי לוי (יש עתיד):>
עזוב אותך, בג"ץ - - -

<מיקי רוזנטל (המחנה הציוני):>
- - - השמות מהדהדים, מיקי.
<מיקי לוי (יש עתיד):>
בג"ץ דחה את העתירה, נו באמת. 

<היו"ר משה גפני:>
אני מבקש, החברים מיש עתיד, הם כבר עברו למפלגות אחרות. די.

<מיקי לוי (יש עתיד):>
אל תדאג, אנחנו על הגלגל ונהיה בחלק העליון.

<היו"ר משה גפני:>
בסדר. בסדר.

<מיקי לוי (יש עתיד):>
תזכרו מה אמרתי.

<היו"ר משה גפני:>
זה לא הדיון.

<מיקי לוי (יש עתיד):>
הלאה.

<מיקי רוזנטל (המחנה הציוני):>
אני בצד שלך, מיקי, אבל - - -
<מיקי לוי (יש עתיד):>
בינתיים הסקרים מדברים.

<מכלוף מיקי זוהר (הליכוד):>
עזוב סקרים, סקרים גם היו בבחירות, וראית מה נגמר.
<מיקי לוי (יש עתיד):>
רוצים לחזור למינויים פוליטיים, תגידו את זה.

<אורלי לוי אבקסיס (ישראל ביתנו):>
איך הגענו מזה למינויים פוליטיים?
<מיקי לוי (יש עתיד):>
תגידו את זה. 

<היו"ר משה גפני:>
אורלי, זה לא בסדר.

<מיקי לוי (יש עתיד):>
אמר ראש הממשלה - - -

<אורלי לוי אבקסיס (ישראל ביתנו):>
בסדר - - -

<היו"ר משה גפני:>
אורלי, את ממש מפריעה לי עכשיו. באמת, זה לא בסדר.

<מיקי לוי (יש עתיד):>
אני לא מצליח להוציא משפט, ואני מה זה מנומס אתכם.
<היו"ר משה גפני:>
אורלי, זה ועדה.

<איתן ברושי (המחנה הציוני):>
יש עוד נושאים.

<אורלי לוי אבקסיס (ישראל ביתנו):>
כי הדיון עולה על פסים פוליטיים.
<היו"ר משה גפני:>
לא, אני לא אאפשר לך. אני מצטער.

<מיקי לוי (יש עתיד):>
אמר ראש הממשלה בפה מלא: אבטל את ועדות האיתור. 

עוד משהו שאני מבקש לפני שאני ממשיך. יושבות כאן שתי פקידות בכירות מהאוצר, אני מבקש מכל החברים שלי לא לפגוע בכבוד שלהן, כי חד-משמעית הן עושות את עבודתם, ותו לא.

תדעו שיש בנבחרת הזאת 18% בני מיעוטים ויש 48% נשים, כשבעבר היו רק 40% נשים.
<אורלי לוי אבקסיס (ישראל ביתנו):>
כמה ממונות? כמה קיבלו מינוי?

<מיקי לוי (יש עתיד):>
רגע, אבל תני לסיים, נו באמת. תני לסיים.

אני מדבר על הנבחרת. יש מאגר של 500 מועמדים, 500. חסרים בערך 100-120. אין שום מניעה לקחת את מי שרוצים. פי שלושה במאגר, פי ארבעה במאגר.
<אורלי לוי אבקסיס (ישראל ביתנו):>
כולם דומים שם, כולם באים מאותה קסטה. 
<מיקי לוי (יש עתיד):>
תפסיקי, אורלי. זה לא נכון.

<היו"ר משה גפני:>
אני מבקש לעצור את הדיון.

<אורלי לוי אבקסיס (ישראל ביתנו):>
לימור לבנת היא לא אחת שיש - - -

<מיקי לוי (יש עתיד):>
אני לא יודע - -

<היו"ר משה גפני:>
אורלי, אני עוצר את הדיון.

<מיקי לוי (יש עתיד):>
תגידי לי, מפכ"ל משטרת ישראל עם שני תארים יכול להיות שם? הוא לא עבר את הסף.
<אורלי לוי אבקסיס (ישראל ביתנו):>
אבל לקס, שהדוקטורט שלו ממש בסימן שאלה, נבחר.

<היו"ר משה גפני:>
אני מצטער, אני עוצר את הדיון. יש הפסקה חמש דקות.

<מיקי לוי (יש עתיד):>
מצוין. אחר-כך אני בזכות דיבור.

<(הישיבה נפסקה בשעה 12:28 ונתחדשה בשעה 12:34.)>
<היו"ר משה גפני:>
אני מחדש את הדיון. רבותי, אם יהיו הפרעות, אני פשוט אעצור את הדיון הזה. אי-אפשר כך לנהל דיון מכובד. חבר הכנסת מיקי לוי, תתמצת את הדברים - -
<מיקי לוי (יש עתיד):>
תודה רבה, אדוני, אני אנסה לתמצת.

<היו"ר משה גפני:>
- - אנחנו כבר חוזרים על הדברים.

<מיקי לוי (יש עתיד):>
לא - - -

<היו"ר משה גפני:>
בבקשה. בבקשה. בבקשה.

<מיקי לוי (יש עתיד):>
לא הצלחתי להוציא משפט.

<היו"ר משה גפני:>
בבקשה.

<מיקי לוי (יש עתיד):>
בהמשך למה שאמרתי, אם רוצים, בבקשה נתכבד ונשנה את הקריטריונים. אני חושב שזה לא נכון. יש כאן קריטריונים, מנו, וצריך לעמוד בקריטריונים.
<מנואל טרכטנברג (המחנה הציוני):>
אולי צריך לשכלל אותם.
<היו"ר משה גפני:>
מנו. מנו.

<מיקי לוי (יש עתיד):>
אין לי בעיה. גם האיש עצמו לא על השולחן הזה, בסמכותו של שר האוצר להגיד אם הוא רוצה לעבוד אתו או לא רוצה לעבוד אתו, וכל הניסיונות של חברי כנסת להיכנס באיש ברמה האישית, אינם קבילים בעיני.
<רועי פולקמן (כולנו):>
מדברים על הערכה מקצועית, מיקי. מקצועית אפשר להעריך, ואם הוא לא מתאים, לשלוח אותו הביתה.

<היו"ר משה גפני:>
רועי. רועי. רועי.

<מיקי לוי (יש עתיד):>
רועי, זה לא מכובד בעיני.

אני חוזר על בקשתי לגבי שתי הפקידות הבכירות, שמישהו מחברי לא יחשוב שהוא צריך להתנהג אליהן שלא בנימוס. 
אני חוזר לנתונים: 18% ערבים בני מיעוטים בתוך נבחרת הדירקטורים, 46% נשים, כמעט כמחצית, וזה צריך לגדול. המאגר הוא מאגר של 500, יש חוסר של 120-130 דירקטורים בחברות הממשלתיות. כשאתה לוקח את הדוחות הכספיים של החברות הממשלתיות, וזה מהותי, אתה רואה שיש שיפורים בשנה האחרונה לאור זאת שהכנסנו, שהכנסת, שהממונה, הכניסו לדירקטורים של החברות אנשים ראויים, יש שיפור בדוחות הכספיים. על זה בכלל אין ויכוח. 
אדוני, אני יודע שזה מעניין אותך, שהוקמה – וגם את אורלי, חבל שהיא לא פה - - -

<היו"ר משה גפני:>
היא פה. היא פה. היא פה.

<מיקי לוי (יש עתיד):>
אורלי, בואי שבי. הוקמה ועדה פנימית לשילוב דירקטורים מהפריפריה, כולל חרדים. לי יש מועמד חרדי, רואה חשבון, עובד ברשות המסים, שאני אישית מת להכניס אותו. הוא ראוי, לצערי הוא מבעלז, לא מאצלך - - -
<אורלי לוי אבקסיס (ישראל ביתנו):>
אם הוא היה הילה רזניק-דותן, חברה במפלגת יש עתיד, יונה אדמון, חברת יש עתיד, אולי היה לו יותר סיכוי.
<היו"ר משה גפני:>
אורלי, רציתי לדבר אתך. זה לא בסדר.
<מיקי לוי (יש עתיד):>
בתוך ה-500 האלה - - -

<היו"ר משה גפני:>
למה הדיאלוג הזה?

<מיקי לוי (יש עתיד):>
לא. לא דיאלוג. אני מעריך שבתוך ה-500, מכיוון שמדובר באזרחי מדינת ישראל, יש כאלה שהצביעו לעבודה, יש כאלה שהצביעו לליכוד, יש כאלה שהצביעו לכולנו וגם לישראל ביתנו.

<היו"ר משה גפני:>
תודה רבה.

<מיקי לוי (יש עתיד):>
רגע. אני ברשות דיבור.

נבחרת הדירקטורים הורידה ב-80%, ואני מצטרף לפולקמן, את תופעת הנפוטיזם, וראוי שניזהר בעניין הזה. 

אני מתריע, אדוני היושב-ראש, כי מפעל חלוקת הג'ובים בדרך הזאת אינו יעיל בעיני. רוצים לתקן, רוצים לשפר, אני פתוח לכל ההצעות. אני מזהיר את כולנו: בואו לא נשפוך את התינוק עם המים.

הבוקר הוציא מנכ"ל משרד האוצר, שהוא לא ממפלגתי – הוא חיפש אותי אתמול בערב, אבל לא הצלחתי לדבר אתו, וגם הבוקר לא – הוציא מכתב לנבחרת הדירקטורים ולכלל האוצר שבו הוא אומר: אין לנו כוונה לפגוע בנבחרת הדירקטורים. זוהי לא כוונתנו. מדובר באנשים טובים שהביאו לשיפור בחברות הממשלתיות. אומר שי באב"ד: אני רואה חשיבות עליונה לקיומה של אותה נבחרת כדי לשפר את התפקוד של החברות הממשלתיות.

<היו"ר משה גפני:>
"אוטר געזאגט" אומרים ביידיש.
<מיקי לוי (יש עתיד):>
מה זה אומר?
<אורלי לוי אבקסיס (ישראל ביתנו):>
מה זה אומר?

<היו"ר משה גפני:>
זה אומר "הוא אמר".

<אורלי לוי אבקסיס (ישראל ביתנו):>
אז אמר.

<מיקי לוי (יש עתיד):>
אם הוא לא יעשה, אני רוצה להאמין לו.

<היו"ר משה גפני:>
בסדר, הוא אמר גם על שתולה שהוא יסדר. 

<מיקי לוי (יש עתיד):>
אני רוצה להאמין לו.

<איתן ברושי (המחנה הציוני):>
אני גם אז לא האמנתי לו.

<היו"ר משה גפני:>
חבר הכנסת ג'בארין.

<יוסף ג'בארין (הרשימה המשותפת):>
כבוד היושב-ראש, דיברו חברי על חוסר יישום, לפחות לא יישום מלא של החוק. אני רוצה להצביע על כך שהחוק הוא אולי אחד המקומות הבודדים בחקיקה בישראל שיש בו הוראה שמתייחסת לייצוג הולם של האזרחים הערבים. בהרכב הדירקטוריונים יש הוראה שמתייחסת גם לנשים וגם לאזרחים ערבים, ועכשיו יש תיקון להוסיף את האוכלוסייה החרדית. ההוראה הזאת התקבלה בשנת 2000. מאז אומנם חל שיפור בהיקף הייצוג בדירקטוריון של החברות הממשלתיות, אבל הייצוג עדיין מפגר. לדעתי עדיין עומד על כמחצית משיעורה הכללי של האוכלוסייה. אני חושב שזו סוגיה שצריך לתת עליה את הדעת. אני חושב שאפשר להתרשם ממאבקי הכוחות בשיח לגבי מי קרוב יותר לצלחת, מי ימנה את מי וכדומה, אז אולי יסכים היושב-ראש שמה שבטוח שהאוכלוסייה הערבית, ואני בטוח גם שהמועמדים מהפריפריה, הם אולי הכי רחוקים מהצלחת. לכן השאלה אם יש כאן תוכנית באמת כדי להגביר את הייצוג. אני שמח על ההסכמה - - -
<קריאות:>
 - - -

<היו"ר משה גפני:>
לא. לא. לא.

<מיקי לוי (יש עתיד):>
הם לא הוציאו מילה, אדוני היושב-ראש.
<היו"ר משה גפני:>
בסדר, אני רוצה לאפשר להם לדבר.

<יוסף ג'בארין (הרשימה המשותפת):>
אני שמח על ההסכמה, אבל לצערי תוכניות דווקא בתחום הזה לא כל-כך מיושמות. אני עדיין זוכר, עוד כשראש הממשלה המנוח שרון הצהיר על כך שבדירקטוריון שלא ימנו חבר ערבי, הוא פשוט מקפיא את המינויים, וגם זה לא כל-כך עזר. 
אני אביא את הדוגמה למשל בקרב הדירקטוריון של חברת המתנ"סים, ואני יודע שהיום יש מקום פנוי בדירקטוריון של החברה למתנ"סים, פשוט אין חבר ערבי. לכן אני תוהה אם זה לא מקרה קלסי שהשר צריך להיות מוגבל בשיקול הדעת שלו ולהגיד: יש מקום אחד פנוי, אין לך נציג ערבי בדירקטוריון, צריך למנות נציג ערבי, ואין הרבה שיקול דעת כאן. השאלה אם אפשר להגיע למצב כזה ושלא נחזור למצב שבו שוב מי שקרוב לצלחת מצליח להכניס את החבר, ואז הייצוג של האזרחים הערבים יישאר בהיקפים הנמוכים שאני מדבר עליהם.
<היו"ר משה גפני:>
תודה רבה. איתן ברושי.

<איתן ברושי (המחנה הציוני):>
חברי היושב-ראש, אני רוצה להוסיף נקודה אחת. קודם כול, אני לא חושב שיש מודל מושלם ובכל ההיסטוריה היו הערות למינויים האלה. אני זוכר שבאתי למשרד החקלאות בממשלת רבין, מצאנו מגירה מלאה מינויים שלא נחתמו כי היה צריך חתימה של שני שרים, ושני שרים, בלי קשר למי שביניהם, לא באוטומט מסכימים, יש פה תמיד תהליכי מסחר מסוימים.
גבירותי, במסגרת הכבוד שרוחש לכם סגן שר האוצר לשעבר, אני רוצה להעיר הערה אחת. הייתי אתמול במטה הדואר - - -
<היו"ר משה גפני:>
מה זה "גבירותי"?

<איתן ברושי (המחנה הציוני):>
פקידותי מהאוצר, מאחר שהן מייצגות את הממשלה.
<היו"ר משה גפני:>
הן מייצגות, אבל הן לא הכתובת.

<איתן ברושי (המחנה הציוני):>
לא משנה, אבל אני מסתכל עליהן - - -

<אורלי לוי אבקסיס (ישראל ביתנו):>
הן בוודאי הכתובת.

<איתן ברושי (המחנה הציוני):>
עוד לא שמעת מה אני אומר. הייתי אתמול בדואר וישבתי שם עם הגורמים הבכירים ונפגשתי עם נציג העובדים בדירקטוריון. אני זוכר את זה גם בעבר ואני רואה בזה הישג חשוב מאוד, את העובדים בוחרים העובדים, וזה לא אותו דבר. בכלל אין תחליף לשכל ישר גם עם כל התנאים. מבין העובדים שהעובדים בוחרים, צריך הוועד המנהל או היושב-ראש לבחור את העובדים בדירקטוריון.
<קריאה:>
לא. השר.
<קריאות:>
השר.

<איתן ברושי (המחנה הציוני):>
למה אני אומר את זה? כי לפי דעתי זה מסלול אחר. גפני, אני מציע לומר שאנחנו מחייבים בתוך 30 יום שלא יהיה דירקטוריון שלא יהיו בו עובדים - - -
<היו"ר משה גפני:>
רגע. רגע.

<מיקי לוי (יש עתיד):>
הם לא יעמדו בזה.
<קריאה:>
למה לא יעמדו בזה? תסלח לי.

<היו"ר משה גפני:>
רבותי, באמת.

<איתן ברושי (המחנה הציוני):>
לא הפרעתי.

<היו"ר משה גפני:>
לא להתערב.

<איתן ברושי (המחנה הציוני):>
יש פה דבר שונה קצת מכלל התמונה. יש החלטה שצריכים להיות נציגי עובדים בדירקטוריונים האלה והאלה – אני מקצר כי אני מחכה פה לדיון על המים – צריך לבדל את זה מכל היתר, משום שהעובדים קובעים את הנציגים וצריך לאשר אותם. סליחה, חברות, אם הם לא עומדים בקריטריונים, שיחליפו אותם העובדים, אם יש לזה תנאים. דבר אחד לא מובן, איך יש גם עובדים שבחרו אותם וגם לא מינו אותם. הם לא קשורים לכל השיקולים שהוזכרו כאן, ואני מבקש להפריד אותם. יש בזה הישג חסר תקדים שעובדים שותפים להחלטות ולא רק לתוצאות של השגיאות של מי שישב בכל הדירקטוריונים האלה, ואין לכם נימוקים. אין נימוקים.
<דלית זמיר:>
זה לא אצלנו.

<איתן ברושי (המחנה הציוני):>
אני פונה אליכן, גפני יחליט איך הוא מעביר את זה. אני מבקש להפריד בהחלטה בין ההערות הכלליות של ג'ובים וכו' לבין העובדים, שזאת פרנסתם, והם אלה שמייצגים את העובדים, והם הראשונים שמשלמים את המחיר של אלה שרוקנו את הקופות שם.

<מיקי לוי (יש עתיד):>
עכשיו זו הצעה טובה.

<אורלי לוי אבקסיס (ישראל ביתנו):>
גפני, הערה אחת. אני רוצה לחדד את הדברים שאמר עכשיו חבר הכנסת  - - -

<היו"ר משה גפני:>
ממש חצי דקה.

<איתן ברושי (המחנה הציוני):>
אמרת "חבר כנסת", לא אמרת את השם.

<היו"ר משה גפני:>
אורלי, נו.

<אורלי לוי אבקסיס (ישראל ביתנו):>
אני רוצה לומר משהו שמחדד את האבסורד שקיים.

<היו"ר משה גפני:>
בחצי משפט.

<אורלי לוי אבקסיס (ישראל ביתנו):>
אתם יודעים שלאורי יוגב היתה חברה פרטית שקראו לה "וויטווטר" - - -

<היו"ר משה גפני:>
זה לא עכשיו.

<אורלי לוי אבקסיס (ישראל ביתנו):>
הדירקטורים שלו - -

<היו"ר משה גפני:>
אורלי. אורלי. אורלי.

<אורלי לוי אבקסיס (ישראל ביתנו):>
- - הפכו להיות - - -

<היו"ר משה גפני:>
אורלי, אני לא מסכים לזה.

<אורלי לוי אבקסיס (ישראל ביתנו):>
עופר בלוך, כיום מנכ"ל חברת חשמל. דורון ברגר בנבחרת, כיום דירקטור במקורות.

<היו"ר משה גפני:>
אורלי. אורלי.

<אורלי לוי אבקסיס (ישראל ביתנו):>
אוריאל דסקל זכה במכרז הקרונות ברכבת. שווה להיות חבר של אורי יוגב.

<היו"ר משה גפני:>
אורלי, זה לא בסדר מה שאת עושה.

<אורלי לוי אבקסיס (ישראל ביתנו):>
זו חברה שפשטה את הרגל, חייבת מיליונים לבנק דיסקונט, הנושים שלה נכנסו לנבחרת הדירקטורים - -

<היו"ר משה גפני:>
אורלי, את רוצה להפסיק?

<אורלי לוי אבקסיס (ישראל ביתנו):>
- - וכל הדירקטוריון של החברה הכושלת - -

<היו"ר משה גפני:>
אורלי, אני מפסיק את הדיון.

<אורלי לוי אבקסיס (ישראל ביתנו):>
- - מצאו את עצמם חברים בדירקטוריונים.

<קריאות:>
- - -

<אורלי לוי אבקסיס (ישראל ביתנו):>
השאלה היא - - -

<היו"ר משה גפני:>
הרבה זמן תחכי שאני אאפשר לך דיון.
<קריאה:>
מה עם האבא של היועץ הבכיר?

<אורלי לוי אבקסיס (ישראל ביתנו):>
שם הם נבחנים, חייבים מיליונים ומצליחים להיכנס למשפחת הדירקטורים.
<היו"ר משה גפני:>
אורלי, הרבה זמן תחכי להצעה לסדר. תודה רבה. לפני שאני מאפשר לכם לענות - -
<אורלי לוי אבקסיס (ישראל ביתנו):>
את הדברים האלה צריך להגיד.

<היו"ר משה גפני:>
- - אני מבקש לשמוע את יוסי מרציאנו מההסתדרות החדשה. אני רוצה להוסיף משפט ואני רוצה שתשיבו.

<יוסף מרציאנו:>
חברים יקרים, כבוד היושב-ראש, תודה לאורלי על שהעלית את הנושא. אני מודה לך מאוד. אני רוצה לדבר בעיקר על דירקטורים מקרב העובדים. אני לא נכנס לשאר. נדמה לי שבחוץ לארץ, באירופה, הם לא בוחרים רק מחברות ממשלתיות, אלא בחברות ציבוריות בוחרים דירקטורים מקרב העובדים. ומי שאמון על העניין הזה בארץ זה אנחנו, ההסתדרות, והמחלקה באגף שלי.
חברים יקרים, אני רוצה שתדעו שאנחנו בוחרים את הדירקטורים, אבל לא ממנים אותם. אנחנו עושים את זה על-פי החוק. אני נמצא 15 שנה בתפקיד הזה. במהלך 15 השנה האלה בחרנו, אף פעם לא היתה בעיה בבחירה, הבחירות הלכו בצורה הכי טובה שיכולה להיות. אין להם שום הערה על הבחירות. אני רוצה רק לציין שהדירקטורים האלה מקרב העובדים, בניגוד לוועדי העובדים, הם לא חברי ועדי עובדים. החוק מגדיר בדיוק מי צריך להיות. ואכן על-פי החוק אנחנו בוחרים אותם ושולחים אותם. מסתבר שאחרי שאנחנו בוחרים שישה אנשים או ארבעה אנשים, אלה שמועמדים לבחירה, זה מגיע לשרים הנוגעים בדבר, לשר האוצר שהוא הממונה על החברות הממשלתיות ולעוד שר רלוונטי. בדרך-כלל החוק כבר מגביל אותם. לא מזמן תוקן החוק והגבילו אותם שיכולים בתוך שלושה חודשים למנות את האנשים.

אני לא רוצה לדבר על אורי יוגב, זה לא בסמכותי, ואני לא רוצה להיכנס לעניין הזה, אבל מאז שהוא נכנס לרשות החברות הממשלתיות הוא לא ממנה. הוא ממנה, אבל לפי השיגעונות שלו, סליחה על הביטוי.
<אורלי לוי אבקסיס (ישראל ביתנו):>
הדירקטורים שהיו בחברה הכושלת שלו.

<יוסף מרציאנו:>
אני לא נכנס לעניין.

<מיקי לוי (יש עתיד):>
 - - - עזבו אותו.

<היו"ר משה גפני:>
די. די. די. יוסי, בבקשה.

<מיקי לוי (יש עתיד):>
הוא לא ממנה.

<היו"ר משה גפני:>
מיקי. מיקי.

<יוסף מרציאנו:>
אני לא צד. אני מוכן לעשות את כל העניין הזה עם מישהו אחר. יש לי פה מכתב שהשרים אישרו. מה קורה? אנחנו מחכים שלושה-ארבעה חודשים עד שהשרים מאשרים. עד שהוא מוציא לפועל, לוקח לו הרבה זמן והוא מבטל את החלטות השרים.
<דלית זמיר:>
הוא לא יכול לבטל את ההחלטות.
<מירה מינס:>
הוא לא יכול לבטל את ההחלטות.

<היו"ר משה גפני:>
לא. לא. לא. תיכף תקבלו - - -

<יוסף מרציאנו:>
בפועל הוא מבטל. אני אומר לכם.
<מיקי לוי (יש עתיד):>
אני מכבד אותך, יוסי - - -

<היו"ר משה גפני:>
יוסי, לא לנהל דיאלוג.

<יוסף מרציאנו:>
הם קופצים. 
<היו"ר משה גפני:>
אין לקפוץ.

<יוסף מרציאנו:>
אדוני היושב-ראש, אני רוצה שתדע שהם מעכבים את העניין הזה. מה אני רוצה מכם? יש בחירות, אחרי הבחירות אנחנו מעבירים לשרים, צריך לא לחפש את הסיבות. הם מחפשים כל מיני סיבות. תאמינו לי. אנחנו עושים את העבודה והם רוצים לייאש את העובדים, שלא יבחרו יותר. המחוקק קבע וצריך להיות חוק. העובדים מתייאשים, הם לא רוצים יותר לבחור, ואנחנו רוצים לשכנע אותם בחשיבות של העניין הזה.
<אורלי לוי אבקסיס (ישראל ביתנו):>
שערורייה.

<יוסף מרציאנו:>
אני רוצה להדגיש עוד דבר אחד. מנכ"לי החברות הממשלתיות מציינים בפני שהדירקטורים הטובים ביותר, שיש להם אינטרס למקום העבודה שלהם, זה אותם דירקטורים מקרב העובדים. אני אומר את זה באחריות מרובה. תשאלו על זה.
<מיקי לוי (יש עתיד):>
זה נכון.

<אורלי לוי אבקסיס (ישראל ביתנו):>
כי אז הם לא ירצו להפריט את החברה, ואז זה פוגע ברעיון של אורי יוגב להפריט כל דבר שזז.
<יוסף מרציאנו:>
אני מבקש מכבודכם שתעשו משהו כדי שיהיה פרק זמן מסוים, ולא יכולים לעכב יותר, כי אחרת מבטלים את הנושא הזה בכלל.

<היו"ר משה גפני:>
יוסי, היית ברור כמו תמיד.
<חיים זהבי:>
חבר הכנסת גפני, אולי מי שממונה על התפקיד - - -

<היו"ר משה גפני:>
אם אתה יכול, משפט.

<חיים זהבי:>
אני מנהל המחלקה לשיתוף עובדים בתחום הדירקטורים בהסתדרות. אני רוצה לציין שהדירקטורים מקרב העובדים באמת נחשבים כדירקטורים הכי חשובים להצלחת החברה. כמו שהגופייה קרובה לגוף יותר מהחולצה, אלה הדירקטורים הטובים ביותר, בעלי העניין להצלחת החברה.

<אורלי לוי אבקסיס (ישראל ביתנו):>
שירצו לשמור על החברה.

<חיים זהבי:>
לשבחם של העובדים ייאמר שהם תמיד בוחרים את הנבחרת הטובה ביותר.

לצערי העניין הזה לא נפל ברשות החברות. אני כבר בתפקיד כ-15 שנה, עברתי כמה מנהלי רשות חברות, בדרך כלל היה עיכוב, פה חודש, שם חודש, לא היה כל-כך נורא. אחרי שהשרים אישרו לוקח שנתיים לבדוק מינוי של דירקטורים בחברות מאוד חשובות – חברת החשמל, מקורות, נתיבי ישראל. 
נדבר על נתיבי ישראל, זה לא סוד שהיתה שם פרשייה גדולה מאוד וחקירת משטרה. אין לי כל ספק שלו נציגי העובדים היו יושבים בדירקטוריון הם היו מצלצלים בפעמונים, אבל כשממדרים את נציגי העובדים ולא ממנים אותם אחרי שהם מחכים שנתיים למינוי – ויושב פה דירקטור שמועמד לדירקטוריון והוא מומלץ על-ידי השר, שר התחבורה המליץ עליו, ולא מאשרים אותו – תסלחו לי, מישהו בנושא הזה נכשל בתפקיד. 
מי יכול להגן עלינו? ועדת הכספים של הכנסת היא על-פי החוק ממונה לעניין הזה. ולצערי הרב אנחנו נזקקים מעת לעת לבג"ץ כדי לאכוף על רשות החברות לבצע את תפקידה. האם זה תקין? זה החלק שאני רוצה להביא לישיבת הוועדה, ואני מבקש מיושב-ראש הוועדה להתמקד בתחום הזה, שאין עליו מחלוקת, אלה עובדים שהועמדו לבחירה. הם רצו מעובד לעובד, ביקשו את אמונם, העובדים בחרו בהם ואי-אפשר לחכות שנתיים למינוי. שנתיים.

<היו"ר משה גפני:>
אני מבקש שתשיבו. יכול להיות שהכוונות טובות, אני לא נכנס לעניין הזה, אבל התוצאה היא מתחת לכל ביקורת. ראיתי את הרשימה של נבחרת הדירקטורים. זה דבר חמור. לא יכול להיות בסופו של דבר שהדירקטוריונים יהיו מורכבים מקבוצה אחת באוכלוסייה, הם לא מורכבים מכמה קבוצות. יש קבוצות באוכלוסייה, העובדים קודם. לא יכול להיות דבר כזה. 
אני לא רוצה להגיד את המילה, אבל הסתכלתי, הרי בכל אופן פונים אלי רבים. יש רבים בקרב הציבור החרדי, אקדמאים ברמות גבוהות, אין בתוך ה-500 אפילו חרדי אחד, רק שנוכל להגיד לעולם שאנחנו לא מדינה גזענית שמפלה לרעה קבוצה באוכלוסייה. רק בשביל זה. אין אפילו אחד. אחד. ומטיפים לנו על שילוב. ישב פה אורי יוגב. שאלנו אותו. איזה תשובה קיבלתי? אחד, שלא ייבחר בסוף, אבל שיהיה אחד, שתמיד יוכלו לשלוף אותו.
<אורלי לוי אבקסיס (ישראל ביתנו):>
כעלה תאנה?

<היו"ר משה גפני:>
כמו שמיקי לוי אומר "אני אוהב אחד, חסיד בעלז", שיהיה חסיד בעלז. אחד לא לשים שם ויבואו להגן על הדבר הזה? אין אחד יוצא אתיופיה. אחד. עוטפים הכול במילים מכובסות. אין העניין הזה מציאות. המציאות הזאת לא תימשך. לא יהיה דבר כזה.

דיברתי עם ראש הממשלה, דיברתי עם שר האוצר, לא יכול להיות דבר כזה. ההסתדרות לא בעניין, העובדים לא בעניין, קבוצות אוכלוסייה לא בעניין. אף אחד לא בעניין, מה זה הדבר הזה? צריך להפסיק עם התופעה הזאת. אחת משתיים, או להחליף אנשים, או להחליף את החוק, או לשנות את הדברים. אנחנו לא מונרכיה שיש פה מלך, אנחנו לא דיקטטורה, שיש פה איזה דיקטטור שהוא מחליט מה כן ומה לא. אנחנו קבוצות אוכלוסייה. אנחנו חברה מאוד הומוגנית, מורכבת מאוכלוסיות שונות, מקבוצות שונות. מביאים לידי ביטוי בסופו של דבר בדירקטוריונים האלה את העמדות של הציבור. אי-אפשר להרבות בפערים האלה. 

אני לא רוצה להגיד מילים, בגלל שאחרי זה ישתמשו בזה, אבל אני יכול להגדיר לכם את הקבוצה הזאת שנמצאת ב-500 האלה.

<אורלי לוי אבקסיס (ישראל ביתנו):>
תגדיר.
<היו"ר משה גפני:>
לא רוצה. הרי אפשר להגדיר את זה מאוד פשוט. כל אחד יכול לעשות את החשבון, לקחת את השמות ולהתחיל להסתכל. אפשר להסתכל על אורח החיים, אפשר להסתכל על ארץ המוצא, אפשר להסתכל על הרבה דברים. תסתכלו. מה חושבים? אנחנו היום בתקופה שהכול נמצא על השולחן. זה לא יימשך. מה נעשה? אני נגד לדבר בהתלהמות. צריך לשבת ליד השולחן ולקבל החלטות. גם אם עכשיו תציגו – ותציגו, אתם תקבלו את הבמה – גם אם תציגו שהשיטה מצוינת, במבחן התוצאה יש כישלון טוטלי. לא חשוב למה, ואז צריך לשנות את זה.

<אורלי לוי אבקסיס (ישראל ביתנו):>
גפני, מה אחוז החרדים בחברה הישראלית?
<היו"ר משה גפני:>
8%-10%. אחד אין. אחד. גם את מכירה יותר מאחד שמתאים. אחד, שישימו אותו רק לקישוט.
<רחל עזריה (כולנו):>
יוצאי אתיופיה בכלל לא מצליחים - - -
<היו"ר משה גפני:>
עזבי את החרדים, החרדים לא רלוונטים.

<אורלי לוי אבקסיס (ישראל ביתנו):>
מבחינה סטטית איך אפשר להגיד ש-10% מהאוכלוסייה לא - - -

<היו"ר משה גפני:>
די.

<אורלי לוי אבקסיס (ישראל ביתנו):>
- - - אבל אותה נבחרת שלא בחברה הפרטית מיוצגת אובר ייצוג. שוב פעם - -

<היו"ר משה גפני:>
אורלי.

<אורלי לוי אבקסיס (ישראל ביתנו):>
- - עופר בלוך מנכ"ל חברת חשמל, דורון - - -

<היו"ר משה גפני:>
לא תקבלי בתקופה הקרובה הצעות לסדר. בבקשה, לענות.

<מיקי רוזנטל (המחנה הציוני):>
- - -

<אורלי לוי אבקסיס (ישראל ביתנו):>
- - -

<היו"ר משה גפני:>
זה לא הגון כלפי. את יודעת? באמת, זה דיון שצריך לסיים. בבקשה.
<אורלי לוי אבקסיס (ישראל ביתנו):>
צריך לדפוק על השולחן.

<מירה מינס:>
אני מנהלת את יחידת הדירקטורים. מן הסתם אני מכירה את כל הנתונים, כל מה שצריך להכיר כדי לדעת מה נכון ומה לא נכון. 
<מכלוף מיקי זוהר (הליכוד):>
כולל הנושים מבנק דיסקונט?
<מירה מינס:>
אני מכירה את כל הנתונים שאני צריכה בשביל לעשות - - -

<אורלי לוי אבקסיס (ישראל ביתנו):>
כמה - - -
<קריאות:>
- - -

<מיקי לוי (יש עתיד):>
תנו לה לדבר, היא עוד לא פתחה את הפה.

<מירה מינס:>
רגע. רגע. הכנתי מצגת הכי קצרה שיכולתי. הבנתי שהסבלנות לא תהיה מאוד גדולה.
<היו"ר משה גפני:>
לי יש  סבלנות, אני שומע אותך.

<מירה מינס:>
ראשית, הייתי פה לפני כמה חודשים והקשבנו, אחד הנושאים שעלו זה הנושא של שילוב אוכלוסיות נוספות בדירקטוריונים. מה שעשינו בעניין הזה מאז, שבחודשים האחרונים פעלנו להקים ועדה שתדון בנושא הזה, שתבחן את הנושא הזה. האמת היא שזה השקף האחרון במצגת שלי, אז לא בא לי עכשיו לדפדף בכל השקפים, אבל אני מתחילה מזה, כי אני רואה שזה באמת אחד הנושאים הכי חשובים.
הקשבנו, הבאנו לתשומת לבנו, לא אמרנו שאין מה להוסיף ומה לשפר בתהליך, ואני מוכנה לשים על שולחן הניתוחים כל דבר שבנינו, מתנאי הסף, מהקריטריונים. אני מזמינה כל אחד לדיון קבוצתי, אישי - - -

<אורלי לוי אבקסיס (ישראל ביתנו):>
חבר בחברה כושלת שחייבת מיליונים יכול להיכנס לרשימת הדירקטורים?

<מירה מינס:>
הקשבתי בקשב רב, ואני רוצה לדבר.
<היו"ר משה גפני:>
אורלי, אני אוציא אותך.

<אורלי לוי אבקסיס (ישראל ביתנו):>
זו שאלה.

<היו"ר משה גפני:>
לא. אין שום שאלה. אני לא מרשה לך לדבר עכשיו. אני אוציא אותך. זה לא בסדר. צריך לאפשר להם לדבר מההתחלה ועד הסוף, גם אם הם יגידו דברים מעצבנים, והם לא יגידו.

<אורלי לוי אבקסיס (ישראל ביתנו):>
יהיו לנו הערות בסוף, גפני?

<היו"ר משה גפני:>
לא. הם ידברו את הדברים שלהם כמות שהם. אנחנו לא ועדה שמסננת עמדות. בבקשה.
<מירה מינס:>
הקמנו בחודשים האחרונים ועדה שתדון בנושא הזה, שתבחן את הנושא הזה, שתיפגש עם עוד אנשים ותרחיב את מגוון הדעות והאוכלוסיות שאפשר לפגוש, כדי לראות איך באמת מתמודדים עם העניין הזה, תוך כדי שמירה על מקצועיות הדירקטוריון. אני חושבת שהעניין הזה יהיה אתגר, מפני שמצד אחד צריך לתת באמת מענה לייצוג של עוד אוכלוסיות, ואנחנו מסכימים, ובקטע הזה אנחנו יותר דומות ממה שאת חושבת, אני בסך-הכול אישה לא מאוד מבוגרת, מעפולה, שהתקבלה לנבחרת - - -
<אורלי לוי אבקסיס (ישראל ביתנו):>
כבר דיברתי אתך על זה, ואמרתי לך מה שאמרתי. אני לא רוצה לחזור על זה פה.

<היו"ר משה גפני:>
לא. לא. לא.

<אורלי לוי אבקסיס (ישראל ביתנו):>
הוא דיבר על חרדי אחד כעלה תאנה, אני לא רוצה להגיד מה הוא.

<היו"ר משה גפני:>
יש לי בקשה אליך, לא לדבר אתה. מה את מנהלת אתה דיאלוג?

<אורלי לוי אבקסיס (ישראל ביתנו):>
מה שאמרנו בארבע עיניים, אל תגרמי לי לומר את זה פה מול המיקרופונים.

<מירה מינס:>
בסדר גמור. בכל מקרה, זאת ועדה שהקמנו, ואחד הדברים שרציתי להגיד לכם - - -

<אורלי לוי אבקסיס (ישראל ביתנו):>
כמה כמוך יש שם?

<מירה מינס:>
רגע. אחד הדברים שגם רציתי להגיד, שלא היינו כאן לחינם, זה לא עבר לנו מעל הראש, עשינו עם זה מעשה, איתרנו אנשים, בנינו ועדה, היא מתחילה את הדיונים שלה בתקופה הזאת, לפני כמה שבועות סיימנו את הקמתה, וכמובן נשמח למצוא מענה ופתרון לעניין הזה. הנושא לא נעלם מעינינו.
<מנואל טרכטנברג (המחנה הציוני):>
מי חבר בוועדה?

<מירה מינס:>
יושב-ראש הוועדה הוא זאב רפואה, שהיה לפני שנים מנהל רשות החברות, הגברת פנינה תמנו, שאתם בטח מכירים, הגברת מונה בחית, שהיא היום מנהלת בכירה ודירקטורית בעמידר, מר רענן דינור, מר תומר לוטן - - -
<אורלי לוי אבקסיס (ישראל ביתנו):>
מה זה? יש עתיד נמצאים פה?
<מירה מינס:>
ועו"ד עודד לוינסון - -

<אורלי לוי אבקסיס (ישראל ביתנו):>
- - - הממונה על הדירה להשכיר היה אמור להיות רענן דינור - - -

<מירה מינס:>
- - ואני רוצה רק להגיד משהו - - -

<היו"ר משה גפני:>
אורלי, אני קורא אותך לסדר פעם ראשונה.
<מיקי לוי (יש עתיד):>
נו, אורלי, באמת.

<מכלוף מיקי זוהר (הליכוד):>
הילה רזניק נמצאת שם בדירקטורים?

<מירה מינס:>
אני רוצה להגיד משהו. כל מי שירצה להיות חלק - - -

<מיקי לוי (יש עתיד):>
חברים, אני רוצה להזכיר לכם שיש עתיד לא בממשלה כבר 12 חודש. 
<מכלוף מיקי זוהר (הליכוד):>
יונה אדמון בנבחרת?

<מיקי לוי (יש עתיד):>
מי שבחר את החברים האלה זה אתה.

<היו"ר משה גפני:>
מיקי, אני קורא אותך לסדר פעם ראשונה.
<מיקי לוי (יש עתיד):>
מי שבחר את החברים האלה זה אתם.

<מכלוף מיקי זוהר (הליכוד):>
מה עם יונה אדמון? 
<מיקי לוי (יש עתיד):>
עוד פעם, מי שבחר את הוועדה זה אתם.

<מכלוף מיקי זוהר (הליכוד):>
שם או לא שם?
<מירה מינס:>
אני מבקשת בחלק שלי שזה לא יהיה דיון פוליטי, שזה יהיה דיון ענייני.

<מכלוף מיקי זוהר (הליכוד):>
למדתי - - -

<איתן ברושי (המחנה הציוני):>
מיקי זוהר, שעה וחצי פיגור, מחכים פה אנשים שבאו מכל הארץ.

<מכלוף מיקי זוהר (הליכוד):>
שאלות חשובות.

<איתן ברושי (המחנה הציוני):>
מאוד חשובות, גם המים חשובים.

<אורלי לוי אבקסיס (ישראל ביתנו):>
וזה שהם רצו את המתאם לרשויות המקומיות מיש עתיד, את זה אומרים לנו?

<מירה מינס:>
רגע, אני רוצה להמשיך. אני יכולה?

<מיקי לוי (יש עתיד):>
מה הקשקוש הזה? נו, באמת.
<אורלי לוי אבקסיס (ישראל ביתנו):>
כן, קיבלתי את זה משם. אל תדאג. תאמין לי, המקורות שלי הם מקורות - - -

<מיקי לוי (יש עתיד):>
זה קשקוש. בואי תגישי בבקשה בג"ץ. זה קשקוש, אורלי.
<איתן ברושי (המחנה הציוני):>
מיקי, אתה לא מתחשב בחקלאים. 
<מיקי לוי (יש עתיד):>
אני רוצה להתחשב.

<איתן ברושי (המחנה הציוני):>
די, תנו לזה להסתיים.

<מיקי לוי (יש עתיד):>
אני לא יכול לא להגיב לאורלי.

<איתן ברושי (המחנה הציוני):>
די. אחר-כך. בחוץ.

<מיקי לוי (יש עתיד):>
יש גבול.

<איתן ברושי (המחנה הציוני):>
אפשר לסכם.
<אורלי לוי אבקסיס (ישראל ביתנו):>
כמה אחוז - - -
<היו"ר משה גפני:>
אני קורא אותך לסדר פעם שנייה.

<מירה מינס:>
אני רוצה לדבר ברצף.

<אורלי לוי אבקסיס (ישראל ביתנו):>
אתה יודע ש-76% הם מהמרכז.

<היו"ר משה גפני:>
אני קורא אותך לסדר פעם שלישית, אני מבקש שתעזבי את החדר.
<אורלי לוי אבקסיס (ישראל ביתנו):>
מיקי, אני אביא לך את הנתונים, אתה תדבר, כי אותך הוא לא יוציא.
<היו"ר משה גפני:>
אני אוציא אחרים.

<מכלוף מיקי זוהר (הליכוד):>
הוא יוציא גם אותי.
<מירה מינס:>
אני ממשיכה.

<מכלוף מיקי זוהר (הליכוד):>
תביאי לי את הנתונים.

<היו"ר משה גפני:>
מיקי, אני קורא אותך לסדר פעם ראשונה.

<מיקי רוזנטל (המחנה הציוני):>
די, חבר'ה, תכבדו אותה. זה לא יפה.

<מכלוף מיקי זוהר (הליכוד):>
אף פעם לא עשית את זה.

<היו"ר משה גפני:>
מה זה? זה עובר כל גבול הדבר הזה.
<מיקי רוזנטל (המחנה הציוני):>
מיקי, תכבד אותה. היא פקידה, זה לא יפה.
<היו"ר משה גפני:>
יושבות פה נשים, שרוצות להציג עמדה מקצועית.

<מיקי רוזנטל (המחנה הציוני):>
אתה יורד עלי, תכסח אותי, אין בעיה, אבל תן לה. היא פקידה.

<מכלוף מיקי זוהר (הליכוד):>
אני מכבד אותה. איפה אורי? איפה אורי?
<איתן ברושי (המחנה הציוני):>
חבר'ה, די.

<אורלי לוי אבקסיס (ישראל ביתנו):>
הוא שולח אותם להיות המגן האנושי שלו. נורא קל לשלוח את הנציגה היחידה המזרחית מהפריפריה, כדי שאני לא אוכל לומר משהו. דיברנו על זה קודם. תהיי המגן שחוסם בגופו וביכולתו את כל האנשים שדומים לנו.

<היו"ר משה גפני:>
היא לא בישיבה עכשיו.
(חברת הכנסת אורלי לוי אבקסיס יוצאת ממליאת הוועדה)

אני מבקש לא לדבר לאף אחד מחברי הוועדה. תציגו את העמדות שלכם, ואם אפשר, לעשות את זה בתמצית. בבקשה.

<מירה מינס:>
אני ממשיכה. מה שעומד לנגד עינינו, ויש לכם גם את המצגת מולכם, זה באמת סעיף 4 לחוק החברות הממשלתיות, שחברה ממשלתית תפעל לפי השיקולים העסקיים, על-פיה נוהגת לפעול חברה לא ממשלתית. ולכן, מתוך זה, נגזרו גם תנאי הסף והקריטריונים. ואני שוב אומרת בסוגריים, אני מוכנה בכל רגע נתון עם כל אחד להציג, לדון ולהיות חשופה לביקורת אם צריך לשנות משהו או להתאים. אבל זה מה שעמד לנגד עינינו, לא איפה גר הבן-אדם, לא איפה הוא נולד ולא מאיזה מוצא הוא, אבל כן איזה ניסיון עסקי יש לו ואיזה ניסיון ניהולי יש לו ואיזה ערך הוא יוכל להביא לדירקטוריון של החברה הממשלתית, שזה הגוף הכי חשוב בארגון. צריך להוביל את החברה. זה הגוף שהוא מעל למנכ"ל. זה כן עמד לנגד עינינו, וגיוון עמד לנגד עינינו, וחברים בלתי תלויים ועצמאיים עמד לנגד ענינו והמחויבות שלהם לטובת החברה בלבד.
מישהו כאן אמר: מאיפה בא הרעיון הזה? אני רוצה להזכיר, מהנחיית היועץ המשפטי לממשלה. אל לו לשר להסתפק בבחינתו של מועמד אחד, אלא לבחון ולהשוות את כושרם ואת תכונותיהם של מספר מועמדים למינוי. גם זה עמד לנגד עינינו כשבנינו את הנבחרת, שהמטרות שלה זה דירקטור עצמאי, לתת הזדמנות לציבור. זאת הפעם הראשונה מאז קום המדינה שלציבור שלא מכיר פוליטיקאים, ניתנה הזדמנות לבוא ולפחות לנסות. אז נכון שכאשר 17,000 אנשים ניגשים, לא יכולים כולם להתקבל, ואז יש כל מיני שמות - - -
<מיקי לוי (יש עתיד):>
כמה ניגשו? 17,000?

<מירה מינס:>
17,000 בשני ההליכים. עם ישראל רוצה להיות חלק בעניין הזה, ואי-אפשר לקחת את זה אחורה. אפשר לשנות קריטריונים, אפשר לחשוב על זה שוב, אי-אפשר לקחת את זה אחורה. זאת הפעם הראשונה שניתנה לציבור ההזדמנות הזאת, וזה חלק מהמטרה של התהליך.
שיפור תפקוד הדירקטוריונים – אנחנו רואים, ובחלק מהדיונים שנערכים בדיוק בוועדה הזאת, יש ביקורות קשות על תפקוד החברות הממשלתיות. זאת אומרת, משהו בשיטה הקודמת לא עובד וצריך לשפר. אז חלק מהרעיון של נבחרת הדירקטורים היה להכניס גם דירקטורים עסקיים, ניהוליים, מומחי תוכן, שיביאו את היכולות שלהם, וביחד עם הדירקטורים הקיימים, ייצרו שם משהו יותר טוב ויותר איכותי.

אנחנו גם מסתכלים על ההמלצות של ה-OECD ולאן העולם הולך, והעולם הולך לשם. תיכף אני אראה לכם עוד שקף על זה. כל זה ניהול תוך כדי תהליך פומבי, שוויוני ומקצועי.

בקצרה, מה קורה ב-OECD ומה אומר ה-OECD. אתם רואים שיש מעבר מאוד-מאוד ברור לכיוון מינוי דירקטורים בעזרת גופים מקצועיים, ואנחנו על המפה. אנחנו אפילו מרשימים מאוד על המפה, מפני שאנחנו מקבלים מה-OECD פידבקים מדהימים על המהלך הזה. אני לא אומרת שאין לו חבלי לידה ואני לא אומרת שאין לו קשיים ואין לו בעיות, אבל אנחנו מקבלים על זה פידבקים מדהימים שלא הייתי מזלזלת בהם.

תהליך המינוי – אני רוצה להזכיר כאן איזו הנחת יסוד שנשכחה בדיון. השרים בוחרים במועמד, רק לאחר מכן זה מגיע לוועדה לבדיקת מינויים, רק לאחר מכן רשות החברות מכינה חוות דעת מקצועית ומשפטית, רק לאחר מכן יש דיון בוועדה ורק לאחר מכן זה חוזר לשרים לחתימה וכו' וכו', עד שהדירקטור יושב בדירקטוריון. כלומר, יש כאן איזו מערכת יחסים מאוד הדוקה, תהליך מורכב שעובד בין רשות החברות לבין השרים לבין הוועדה לבדיקת מינויים. אבל כל השרשרת המופלאה הזאת לא יכולה להתחיל אם שרים לא מביאים מועמדים. 
תיכף נראה שקף של מספרים, כבר ראיתם את זה, אנחנו מסתכלים על 394 מקומות של אנשי ציבור שצריך לאייש, מתוכם 250 מאוישים היום. זאת אומרת, יש 144 מקומות לאנשי ציבור, אבל יש היום בתהליך 27 מועמדים בלבד שהשרים הציעו. השרים יכולים להציע מתוך נבחרת הדירקטורים. פנינו לעזרת השרים, וזה נשכח איפשהו בדרך עם כל המלחמות וכל הרעש. מתוך זה הרשות, אחד מהתפקידים שלה זה לייעץ לשרים. בנינו, ועשינו את זה פעמיים, מאגר של דירקטורים - - -

<מכלוף מיקי זוהר (הליכוד):>
עשיתם על דעת עצמכם.
<מירה מינס:>
- - - מאגר של דירקטורים שהשרים יכולים להיעזר בו ולבחור. דרך אגב, תיכף נראה את זה במספרים. השרים - - -
<מכלוף מיקי זוהר (הליכוד):>
איזה מאגר, ש-67% מהם מתל אביב?
<היו"ר משה גפני:>
מיקי. אנחנו יודעים. למה צריך להגיד? 

<מכלוף מיקי זוהר (הליכוד):>
איזה מאגר - - -

<היו"ר משה גפני:>
מאגר. נו, מאגר. אתה לא במאגר.

<מיקי לוי (יש עתיד):>
יש לך  חלוקה למקומות מגורים?

<מירה מינס:>
רגע.

<מכלוף מיקי זוהר (הליכוד):>
המאגר הזה לא מאגר - - -
<מיקי רוזנטל (המחנה הציוני):>
- - - צריך לשנות את הקריטריונים.

<היו"ר משה גפני:>
בבקשה.

<מירה מינס:>
השרים יכולים לבחור, זה כלי שיכול לסייע להם, מפני שהרבה פעמים אם רוצים לאייש בדירקטוריונים מספיק נשים, מספיק דירקטורים מקרב האוכלוסייה הערבית - - -
<מכלוף מיקי זוהר (הליכוד):>
זה מאגר לא אובייקטיבי מראש.
<מיקי לוי (יש עתיד):>
תבקש משר האוצר שישנה אותו לז' כיתות, אין לי בעיה.
<מירה מינס:>
רגע. רגע. דירקטורים מומחי תוכן. אם רוצים - - -

<איתן ברושי (המחנה הציוני):>
עדיף ח'.

<קריאות:>
- - -

<היו"ר משה גפני:>
רבותי, די כבר.

<רחל עזריה (כולנו):>
מיקי, זה מיותר. ממש מיותר.
<מירה מינס:>
אם רוצים לעמוד - - -

<מיקי לוי (יש עתיד):>
שמעת אותו? זה בכלל לא מיותר.

<מירה מינס:>
אם רוצים לעמוד בחובות שיש בדירקטוריונים – אני רוצה להשלים את הדברים שלי, וזה לא עוד הרבה – אם רוצים לעמוד במה שצריכים הדירקטוריונים גם על-פי חוק וגם על-פי רמת המקצועיות שנדרשת שם, מאגר כזה יכול רק לעזור.
<מכלוף מיקי זוהר (הליכוד):>
 - - - 

<היו"ר משה גפני:>
מיקי זוהר.

<מירה מינס:>
מאגר כזה יכול רק לעזור.

היו שני תהליכים, 2014, 2015, יש שני מאגרים בניכוי מי שכבר נבחר על-ידי השרים, תיכף אני אגיע לזה, זה כבר כמעט 200 אנשים - - -

<היו"ר משה גפני:>
אין לך את התיכף הזה, את צריכה לתמצת.
<מירה מינס:>
אוקיי. יש היום משהו כמו - -

<היו"ר משה גפני:>
הבנו את העיקרון. 

<מירה מינס:>
 - - 600 מועמדים - - -

<היו"ר משה גפני:>
היתה לי בעיה, כי בא אלי שר אחד והוא אמר שהוא רוצה חרדי אצלו, הוא מכיר מישהו שיש לו הכול, אפילו תואר שלישי, אבל אמרו לו שהוא לא יכול לבחור אותו, בגלל שהוא לא נמצא במאגר.
<מירה מינס:>
אני מיד מגיעה לתהליך הזה, מפני שהשרים - - -

<היו"ר משה גפני:>
את משנה את המאגר?

<מירה מינס:>
אני מיד מגיעה - - -

<היו"ר משה גפני:>
את תאפשרי לו לבחור?

<מיקי לוי (יש עתיד):>
יש לה אפשרות כזאת - - -

<מיקי רוזנטל (המחנה הציוני):>
זה בחוק הבא - - -

<מירה מינס:>
זה בחוק. זה בחוק.

<מיקי לוי (יש עתיד):>
זה בחוק.

<מירה מינס:>
זו הסמכות שלו בחוק. אני מבקשת שתזכרו את זה.

<מכלוף מיקי זוהר (הליכוד):>
מיקי, אתה ממליץ לבטל את - - -

<מיקי לוי (יש עתיד):>
השרים שלך לא יודעים את החוק.

<היו"ר משה גפני:>
השרים שלי?

<רחל עזריה (כולנו):>
- - - יש לך שר אלטרנטיבי?

<מירה מינס:>
בכל מקרה אני לא אתעכב על המספרים, כולנו מסכימים שיש מקומות היום בדירקטוריונים וצריך למנות.

עשינו כאן איזה שקף שמסדר מבחינת כמות המספרים, אבל אני לא מלאה אתכם. מבחינתנו הפוטנציאל שקשור לנבחרת זה 394 דירקטורים.

<מכלוף מיקי זוהר (הליכוד):>
תבטלו את הנבחרת. תבטלו אותה.
<מיקי לוי (יש עתיד):>
תמליץ לשר כחלון. תאמין לי, זה השר כחלון. הם לא הכתובת.
<מכלוף מיקי זוהר (הליכוד):>
שהשר יבטל, לעשות הכול מההתחלה.

<מיקי לוי (יש עתיד):>
תמליץ לשר. עזוב אותה. הן פקידות בכירות, תגן עליהן.

<מירה מינס:>
יש לכם גם את זה פה, אני רוצה שתסתכלו ותראו ש-165 דירקטורים מהנבחרת כבר יושבים בדירקטוריונים. לי זה לא נראה מאוד לא מוצלח. הדינמיקה של היומיום מעבר למה שקורה בתקשורת היא כזאת שהשרים עובדים ובוחרים וממנים אנשים, והם נכנסים. אנחנו כמובן נשמח שימונו עוד. יש מאגר של 600 אנשים שמחכים. אנשים שהיינו חולמים שירצו לכהן בדירקטוריונים של החברות הממשלתיות, אנשים מהבכירים במשק, ואני מתייחסת לא לאזור המגורים שלהם, אלא לניסיון החיים שלהם ולניסיון העסקי שלהם. זה לא אומר שאין מקום לעוד אחרים, אבל הם מחכים והם עברו תהליך פומבי ושוויוני - - -
<מיקי לוי (יש עתיד):>
מיקי, תאמין לי, זה אפילו לא אינטליגנטי מה - - -

<איתן ברושי (המחנה הציוני):>
חבר'ה. מיקי. בואו - - -

<מיקי לוי (יש עתיד):>
מיקי, זה לא אינטליגנטי מה שאתה עושה.
<קריאה:>
חבר הכנסת גפני, לא שמענו בנושא נציגי עובדים.

<איתן ברושי (המחנה הציוני):>
הדיון לא הסתיים, ויש פה אנשים שמחכים.

<מיקי רוזנטל (המחנה הציוני):>
איתן, מה קרה?

<איתן ברושי (המחנה הציוני):>
הם מחכים.

<מיקי רוזנטל (המחנה הציוני):>
אז הם יחכו. זה דיון חשוב. מה קרה?

<איתן ברושי (המחנה הציוני):>
הכול חשוב.

<היו"ר משה גפני:>
איתן. איתן. איתן, אני לפני סיום.

<איתן ברושי (המחנה הציוני):>
שעה וחצי חורגים מהזמן.

<היו"ר משה גפני:>
איתן. איתן, אני לפני סיום. בבקשה.

<מירה מינס:>
אני רוצה רק להסביר - - -
<היו"ר משה גפני:>
רק שנייה. אני רק רוצה להגיד לך קודם - - -

<מכלוף מיקי זוהר (הליכוד):>
אדוני הולך להמליץ על ביטול הנבחרת?

<היו"ר משה גפני:>
אני לא הולך לסיים את הדיון עכשיו. אתם תופיעו פה. אתם תופיעו גם עם אורי - - -

<מכלוף מיקי זוהר (הליכוד):>
לא. אורי לא יבוא - - -

<מירה מינס:>
אני רוצה רק להגיד משפט סיכום - - -
<היו"ר משה גפני:>
אורי יבוא.

<מכלוף מיקי זוהר (הליכוד):>
לא. הוא לא יבוא.

<היו"ר משה גפני:>
יבוא. יבוא.

<מירה מינס:>
אני רוצה רק להגיד משפט סיכום ולהזכיר עוד פעם שמי שממנה זה השרים. אני קוראת לכולם לעודד את השרים לבחור עוד - - - 

<מכלוף מיקי זוהר (הליכוד):>
אני קורא לביטול נבחרת הדירקטורים, אדוני היושב-ראש. 
<היו"ר משה גפני:>
אז קראת, עם כל הכבוד.

<מכלוף מיקי זוהר (הליכוד):>
אף אחד לא ייבחר מהנבחרת הזאת - -

<היו"ר משה גפני:>
מיקי, כבר קראתי אותך לסדר.

<מכלוף מיקי זוהר (הליכוד):>
- - זו נבחרת לא נכונה.
<מיקי לוי (יש עתיד):>
תגיש הצעת חוק. 

<מירה מינס:>
אני רוצה רק להגיד עוד פעם - - -

<מיקי לוי (יש עתיד):>
תגיד לכחלון לבטל אותה. נראה אתם.

<מכלוף מיקי זוהר (הליכוד):>
נבטל את הנבחרת.

<מיקי לוי (יש עתיד):>
נראה אתכם, תגיד לשר האוצר לבטל אותה.

<מכלוף מיקי זוהר (הליכוד):>
 - - - את הנבחרת הזאת, שיעשו נבחרת חדשה.
<מירה מינס:>
חברים. חברים, אני - - -

<איתן ברושי (המחנה הציוני):>
איך אתם נראים? די.

<מיקי רוזנטל (המחנה הציוני):>
הרכב לפי המשפט של צחי הנגבי או של עמרי שרון? איזה נבחרת אתה רוצה?

<מכלוף מיקי זוהר (הליכוד):>
צריך לעשות נבחרת חדשה.

<רחל עזריה (כולנו):>
 - - - כולנו.

<היו"ר משה גפני:>
מיקי, אתה מפריע לי. יש עוד דיון.

<מכלוף מיקי זוהר (הליכוד):>
אתם יודעים בדיוק כמונו - - -
<היו"ר משה גפני:>
אי-אפשר כך. אי-אפשר כך.

<רחל עזריה (כולנו):>
אתה תישאר במפלגה שלך, אני אשאר במפלגה שלי.

<היו"ר משה גפני:>
עכשיו יתחיל דיון בין הליכוד לבין כולנו.
<מירה מינס:>
אני רוצה שנייה להסביר דבר אחד - - -
<מיקי לוי (יש עתיד):>
תחזרי על זה שאת קוראת לשרים ותמשיכי.

<מירה מינס:>
אני רוצה להזכיר דבר אחד.

<רחל עזריה (כולנו):>

 - - -
<היו"ר משה גפני:>
רחל. משפט סיכום.

<מירה מינס:>
אני רוצה להזכיר דבר אחד, סמכותם של השרים היא למנות. אני שמחה לראות שנבחרת הדירקטורים עוזרת להם, כי אחרת 165 דירקטורים לא היו יושבים עכשיו בחברות הממשלתיות. במקביל, השרים, חלקם, הגישו גם מועמדים מחוץ לנבחרת, וחלקם מונו וחלקם בתהליך מינוי, ולכן אני מציעה להסתכל גם על העובדות.
להתייחס לנושא של דירקטורים מקרב העובדים?

<היו"ר משה גפני:>
בוודאי.

<מיקי רוזנטל (המחנה הציוני):>
למה חסרים כל כך הרבה.
<היו"ר משה גפני:>
למה אין.
<מירה מינס:>
קודם כול, נמצאים בתהליכים - - -

<קריאה:>
תהליך של שנתיים?

<קריאה:>
שנתיים תהליכים.
<היו"ר משה גפני:>
שנייה. שנייה.

<איתן ברושי (המחנה הציוני):>
אני מוכן לוותר על התשובה.

<היו"ר משה גפני:>
שנייה. בסוף התשובה שלכם תודיעו שממנים אותם או תודיעו שלא ממנים אותם?
<קריאה:>
בעוד שנתיים.

<מיקי רוזנטל (המחנה הציוני):>
תהיה ועדה...

<קריאה:>
תהיה ועדה, בעוד שנתיים.
<היו"ר משה גפני:>
בבקשה.

<מירה מינס:>
חברים, דבר ראשון, אני אומרת בצורה מאוד ברורה. קראתם לי פקידה, לא יודעת מה - -

<מיקי לוי (יש עתיד):>
בכירה.

<מירה מינס:>
- - באתי מהמגזר העסקי כדי לעשות פה טוב. אני לא מכירה בכלל את הטרמינולוגיה של השהיה, דחייה, מניעה. לא מכירה את זה. אני עם הדנ"א של המגזר העסקי והבאתי אותו לפה. אתם יכולים להאמין לי או לא להאמין לי. 

בתהליך של דירקטורים מקרב העובדים יש היום על השולחן כמה תהליכים. אנחנו כמובן לא יכולים להכריח חברות לבחור. זה מגיע לשולחננו לאחר שכבר נעשו בחירות. יש היום על השולחן כמה תהליכים, חלקם כבר מונחים לפתחם של השרים לחתימתם אחרי שכבר נגמר התהליך, ואני אשמח שיחתמו כמה שיותר מהר, וחלקם אצלנו בהכנת חוות דעת. ושוב, אנחנו יכולים להמליץ לשרים, השרים משם יכולים למנות את מי שהם בוחרים, זאת סמכותם לגמרי.
אני לוקחת לתשומת לבי את מה שנאמר פה, והאמת היא שגם יוסי וגם חיים אמרו לי את זה גם בשיחות בינינו, ומה שאנחנו יכולים לזרז, אנחנו מזרזים, חס וחלילה מעכבים.

<היו"ר משה גפני:>
תודה רבה.

<איתן ברושי (המחנה הציוני):>
טוב, יהיה דיון וניפגש.

<מיקי לוי (יש עתיד):>
באמת, ברושי, תן לסיים.

<איתן ברושי (המחנה הציוני):>
הוא סגר.

<מיקי לוי (יש עתיד):>
ברושי, קצת נימוס. זה לא בסדר.

<איתן ברושי (המחנה הציוני):>
אתה מדבר על נימוס?

<מיקי לוי (יש עתיד):>
זה לא בסדר. זה לא בסדר.

<מכלוף מיקי זוהר (הליכוד):>
מיקי - - -

<היו"ר משה גפני:>
מיקי, אל תעזור. אני מבקש לסכם את דיון הביניים הזה. א', אני מיצר על כך שאורי - - -
<מכלוף מיקי זוהר (הליכוד):>
קולות החקלאים הלכו לך עכשיו.
<היו"ר משה גפני:>
מיקי זוהר, אתה איום - - -

<מיקי רוזנטל (המחנה הציוני):>
אם הייתי עושה לפי מה שיצביעו לי, קול אחד לא הייתי מקבל. אחד לא הייתי מקבל.

<היו"ר משה גפני:>
מיקי רוזנטל. מיקי.

<מיקי רוזנטל (המחנה הציוני):>
אני אומר מה שאני חושב ושלא יצביעו בעדי.

<מכלוף מיקי זוהר (הליכוד):>
אני יודע.

<מיקי רוזנטל (המחנה הציוני):>
 - - - מה שנעשה פה. זה דיון חשוב.

<היו"ר משה גפני:>
אני רוצה לסכם סיכום ביניים לפני שאנחנו ממשיכים הלאה. אני מבין שאין תשובה לגבי הנושא של חרדים.

<דלית זמיר:>
יש תשובה. יש פה שתי תשובות. הנבחרת הזאת שמדברים עליה, זו פעם ראשונה שיש פה הליך באמת פומבי, שוויוני - - -
<היו"ר משה גפני:>
לא לחזור על זה. זה הבנתי. למה אין אפילו חרדי אחד?
<דלית זמיר:>
אני רוצה להסביר בדיוק את זה. 

<היו"ר משה גפני:>
רק לקישוט... שיהיה אפשר לתלות אותו ברחובות...

<דלית זמיר:>
הליך מהסוג הזה נעשה בהתאם לקריטריונים שוויוניים. ככל שיש טענה לגבי הקריטריונים, ונציג לכם את הקריטריונים, אפשר לשנות את הקריטריונים, אבל אם מועמד חרדי היה מגיש, הוא היה נבחן בדיוק באותה דרך. יותר מזה - -
<היו"ר משה גפני:>
הבנתי. הבנתי.

<דלית זמיר:>
- - ראיתם איך עושים ועדה שנועדה לבחון איך באמת יבחרו - - -

<היו"ר משה גפני:>
הבנתי. הבנתי. אני לא רוצה שיקדמו שום חרדי.
<דלית זמיר:>
אנחנו מעוניינים בזה.

<מיקי לוי (יש עתיד):>
אתם תעשו מאמץ - - -

<היו"ר משה גפני:>
אני חייב כבר לסיים את זה. 

<מיקי לוי (יש עתיד):>
 - - -

<דלית זמיר:>
בשביל זה יש ועדה.

<היו"ר משה גפני:>
הבנו. החרדים לא מפסיקים להיות בוועדות. זה בסדר, אני בעד. אני שמח על זה שאפילו אחד לא נמצא שם...
<מנואל טרכטנברג (המחנה הציוני):>
אפשר מילה אחת על זה?

<היו"ר משה גפני:>
כן.

<מנואל טרכטנברג (המחנה הציוני):>
נאמר פה שהם הקימו ועדה. מה שאני מבקש שההמלצות או הדוח, יובאו לכאן לדיון.

<מיקי רוזנטל (המחנה הציוני):>
מתי?

<מנואל טרכטנברג (המחנה הציוני):>
בתוך פרק זמן קצוב, כי זה קריטי גם לשאלה שאתה מעלה על החרדים.

<היו"ר משה גפני:>
אני מבקש לסכם את הדיון הזה. 
<מכלוף מיקי זוהר (הליכוד):>
השאלה אם אדוני מסכם - - -

<היו"ר משה גפני:>
אני אמשיך את הדיון הזה. נקבע זמן. אני אבקש שגם אורי יוגב יבוא לכאן. הוא היה כאן בישיבות הקודמות. אני רוצה דיון על העניין הזה. 

אם מישהו מתנגד למה שאני הולך להגיד עכשיו שיגיד. ועדת הכספים דורשת קודם כול לפעול על-פי החוק ולמנות את נציגי העובדים - -

<מיקי רוזנטל (המחנה הציוני):>
בזמן סביר. יש כאלה ששנתיים מחכים.

<מיקי לוי (יש עתיד):>
לתשומת לבך, זה באחריות השרים.

<איתן ברושי (המחנה הציוני):>
תנו לו לסיים.

<קריאה:>
זורקים את זה מהשרים לחברי הכנסת, זה מה שעושים.

<היו"ר משה גפני:>
עם כל הכבוד, אתם לא נותנים לי להשלים משפט. המרץ היום והאנרגיות, חבל על הזמן.

אנחנו קוראים גם לכם וגם לשרים למנות את נציגי העובדים באופן מידי. לא יכול להיות תהליך ארוך כזה, זו הפרה של החוק, זו הפרה של ההיגיון הציבורי. 
אני מבקש להוסיף לחוק, למנות כמו שעשינו בבנק ישראל. למנות כאלה שאינם עומדים בקריטריונים האלה, אבל יש להם ניסיון ארוך, כמו שיש בבנק ישראל בוועדה המוניטרית. עשינו חשבון כשעשינו את חוק בנק ישראל. אני לא מוצא את זה בחוק שלכם, חוק הדירקטורים. יש אנשים שיש להם ניסיון אורך בנושאים הכלכליים - - -
<דלית זמיר:>
זה תנאים חלופיים.
<היו"ר משה גפני:>
אני אומר לך שאין. אם יש, הכול בסדר.
<דלית זמיר:>
לפי החוק. 
<היו"ר משה גפני:>
אין. על-פי החוק אין. יש בבנק ישראל, אין פה.

<דלית זמיר:>
יש תנאים אפילו פחות מחמירים, רק חמש שנים.
<מיקי לוי (יש עתיד):>
פחות דרקוניים מבנק ישראל.

<היו"ר משה גפני:>
מה זה משנה, יש אז בסדר. לפי דעתי זה לא תואם. 
הדבר הנוסף שיהיה ייצוג לסקטורים השונים, לחברות השונות בחברה הישראלית. אני מבקש, ואם מישהו מתנגד למה שאני אומר עכשיו, שיגיד. ועדת הכספים דורשת לבטל את רשימת הנבחרים, את נבחרת הדירקטוריון.
<מיקי לוי (יש עתיד):>
אני מתנגד.
<מנואל טרכטנברג (המחנה הציוני):>
גם אני מתנגד.
<מיקי לוי (יש עתיד):>
אדוני אני מתנגד.

<מיקי רוזנטל (המחנה הציוני):>

גם אני.
<מיקי לוי (יש עתיד):>
זה הליך לא תקין.

<מיקי רוזנטל (המחנה הציוני):>
להוסיף – כן.

<מיקי לוי (יש עתיד):>
אסור. אתה רוצה לשנות, בבקשה. זה לא חוקי.
<היו"ר משה גפני:>
שאלתי. מיקי, מה אתה צועק?

<מכלוף מיקי זוהר (הליכוד):>
תשאל מי בעד. 
<היו"ר משה גפני:>
אני לא הולך להצביע.

<מכלוף מיקי זוהר (הליכוד):>
אולי יש אנשים שרוצים - - -
<היו"ר משה גפני:>
מיקי, עם כל הכבוד, תפסיק לצעוק.

<מיקי לוי (יש עתיד):>
אני רק מפנה את תשומת לבך, אדוני היושב-ראש.

<היו"ר משה גפני:>
אתה יכול להפנות בשקט, אני לא מעביר את זה.
<מיקי לוי (יש עתיד):>
אדוני היושב-ראש, אני מפנה את תשומת לבך.

<מיקי רוזנטל (המחנה הציוני):>
הקריאה הקודמת מקובלת עלינו, הגיוון כן, כל האוכלוסיות כן, אבל עכשיו לקחת את כל העבודה - - -

<היו"ר משה גפני:>
אני משכלל - - -

<קריאות:>
- - -

<מיקי רוזנטל (המחנה הציוני):>
מה הואילו חכמים? הרי הם ידחפו ישר את כל חברי המרכז הליכוד פנימה.

<היו"ר משה גפני:>
אני משכלל את ההצעה ואני דורש להכניס לנבחרת הדירקטורים, אני מבקש להכניס את כל קבוצות האוכלוסייה בחברה הישראלית - -

<מיקי לוי (יש עתיד):>
מצוין. מקובל.

<מנואל טרכטנברג (המחנה הציוני):>
ייצוג הולם.

<היו"ר משה גפני:>
- - להכניס את האנשים המתאימים לעניין הזה, אבל להוציא את האנשים האלה, להביא אותם, שיהיו בנבחרת הזאת. לא יכול להיות שלא יהיו בנבחרת הדירקטורים יוצאי אתיופיה. לא יכול להיות דבר כזה. זה כתם על החברה. אמרתם פה דבר שאם זה נכון, אנחנו חברה שאני לא יודע מה לעשות אתה. אמרתם כך: אין בקרב החברה הישראלית, אין כאלה שמתאימים לא להיבחר לדירקטור - - -
<דלית זמיר:>
זה לא מה שאמרנו.
<היו"ר משה גפני:>
זה בדיוק מה שיצא.
<רחל עזריה (כולנו):>
זה כן נכון, כי צריך את הרקע העסקי - - -

<מכלוף מיקי זוהר (הליכוד):>
אפשר לבקש עוד בקשה? תנסו להכניס כמה "אמסלמים", "ועקנינים" כזה.
<מיקי לוי (יש עתיד):>
יש. אתה פשוט לא יודע. אתה פשוט לא יודע, מיקי מכלוף זוהר. יש אמסלם ויש פריפריה ויש לוי, ויש לו צבע עור שלי.

<מירה מינס:>
פעם אחת תסתכלו על הרשימה ואז תגידו.

<היו"ר משה גפני:>
אבל את לא יכולה להתערב באמצע.

<איתן ברושי (המחנה הציוני):>
חברים. מיקי עוד פעם? אתם אומרים שאני לוחץ? 50% מהזמן בוזבז כאן.
<היו"ר משה גפני:>
איתן. אני מבקש להוסיף - - -

<מכלוף מיקי זוהר (הליכוד):>
איתן, איפה החקלאים שאתה צריך - - -

<איתן ברושי (המחנה הציוני):>
שומרי שבת...

<היו"ר משה גפני:>
אני מבקש להוסיף – אם מישהו מתנגד, נא להגיד, אני גם על זה לא אקבל החלטה. אני מבקש להוסיף לרשימת הנבחרים שיהיה ייצוג לאוכלוסיות השונות במדינת ישראל. להוסיף, לא להמשיך בדרך הזאת ולהגיד: הקמנו ועדה. אני יודע מה המשמעות של הקמת ועדה. עברתי פה יותר מכל אחד אחר ועדות שהוקמו, שלא יצא מהן דבר וחצי דבר. זה היה כיסוי לנושא שהיה מאוד קשה מבחינה ציבורית – הקמנו ועדה. אין ועדה, אני רוצה שתבואו לכאן בעוד חודש ותגידו את מי הכנסתם מעולי אתיופיה, אני לא רוצה להגיד עוד שמות, מכל מיני מקומות - - -

<מכלוף מיקי זוהר (הליכוד):>
מעדות המזרח קצת, מהפריפריה.
<היו"ר משה גפני:>
אל תעזור לי. מכל מיני סוגי אוכלוסיות, שצריך להביא אותם שהם יהיו חלק מן העניין. תבואו לכאן בעוד חודש, ואני מזמין גם את אורי יוגב - -

<מכלוף מיקי זוהר (הליכוד):>
בהנחה שהוא לא יודח עד אז.

<היו"ר משה גפני:>
- - לא שאתם תעמדו בחזית ותספגו ביקורת.
<דלית זמיר:>
אין לי בעיה.

<היו"ר משה גפני:>
לא בעיה. לא אמרתי בעיה. הוא עומד בראש העניין, שיבוא לכאן.

<מיקי רוזנטל (המחנה הציוני):>
הוא צריך לבוא עם הצלב או בלי הצלב?
<מכלוף מיקי זוהר (הליכוד):>
אני לא צולב.

<היו"ר משה גפני:>
אני מבקש שבעוד חודש תבואו לכאן - - -

<מיקי רוזנטל (המחנה הציוני):>
אתה לא צולב יותר?

<מכלוף מיקי זוהר (הליכוד):>
הערת לי. "כלכליסט" כבר עשו כותרת מזה.
<היו"ר משה גפני:>
- - - שתבואו לכאן עם הרשימה, שתאמרו כמה מבין סוגי האוכלוסיות השונים – כמה הוספתם לרשימת הנבחרים. 
סיכום – את נציגי העובדים - - -

<קריאות:>
- - -

<היו"ר משה גפני:>
מיקי, אתה לא מקל לי על החיים.

את נציגי העובדים להכניס באופן מידי, לא לחכות. אני פונה אליכם, אני פונה לשרים, אני מבקש את החוקים לשנות בעניין הזה. התוצאה פה היא כישלון טוטלי, לא סתם. יש פה כישלון שהרסנו את החברה הישראלית.
<מיקי לוי (יש עתיד):>
אני מתנגד למונח הזה, אדוני. אין כאן כישלון, יש צורך לשפר, יש צורך לסדר.
<היו"ר משה גפני:>
בסדר, זה אני יודע. זו לא החלטה של הוועדה, אני אומר את זה. ההחלטה שאתם באים לכאן בעוד חודש ואתם אומרים איך שילבתם ברשימת הנבחרים את סוגי האוכלוסיות השונים.
<מיקי לוי (יש עתיד):>
מצוין.

<היו"ר משה גפני:>
אני אומר שאם זה נכון שאי-אפשר היה להכניס לרשימת הנבחרים - - -

<מכלוף מיקי זוהר (הליכוד):>
גם לוי שיהיה שם.
<היו"ר משה גפני:>
מיקי, זה ממש לא יפה מה שאתה עושה.

אם המצב הוא שיש ברשימת הנבחרים 500 איש  שאין בהם עולה אחד מאתיופיה, המשמעות של העניין שאין עולה אתיופיה במדינת ישראל, אפילו לא אחד, שיכול להיות ברשימת הנבחרים.

<קריאה:>
או חרדי, כמו שאמרת.
<היו"ר משה גפני:>
עזוב את החרדים, החרדים לא רלוונטים.

<מכלוף מיקי זוהר (הליכוד):>
למה? למה?

<היו"ר משה גפני:>
ככה, בגלל שחרדים לא יכניסו בשום מקרה. אתיופים יכניסו בסוף.
<מכלוף מיקי זוהר (הליכוד):>
למה לא?

<היו"ר משה גפני:>
ככה. מה למה? ככה.

<מיקי רוזנטל (המחנה הציוני):>
אתה לא מכיר את גפני, זה בהפוך על הפוך - - -
<היו"ר משה גפני:>
ואז.

<קריאות:>
- - -

<היו"ר משה גפני:>
ואז אני מבקש בעוד חודש לבוא לכאן עם הרשימה. אנחנו גם נבקש את ההתייחסות של הממשלה לתיקוני החקיקה בעניין הזה. את רשימת העובדים, כבר אמרתי. הנושא הזה הוא סתם עבירה על החוק, אני לא מבין למה לא עושים את זה. אני מודה לכולם על הדיון הזה. הדיון הזה לא הסתיים, הוא יימשך בעזרת השם, אני מקווה שבעוד חודש. תודה רבה.
<הישיבה ננעלה בשעה 13:23.>

